Ғарб билан Ўзбекистон алоқаларининг истиқболлари ҳақида - Фарғона.Ру ахборот агентлиги\n23:26 msk, 22 Сентябрь 2020\nҒарб билан Ўзбекистон алоқаларининг истиқболлари ҳақида\n09.06.2008 07:39 msk\nСўнгги пайтларда Ўзбекистоннинг ғарб мамлакатлари билан алоқаларида маълум бир силжишлар кузатилмоқда. Бунга АҚШ ва Европа Иттифоқи олий мартабали эмиссарларининг Тошкентга тез-тез ташриф буюришлари, саноатнинг қайта ишлаш соҳаларига ғарб инвестицияларининг кириб келиши, савдо-иқтисодий муносабатларнинг ривожланиши далил бўлиб қолмоқда. Баъзи сиёсатчилар иқтидордаги режим ички сиёсатининг “эркинлашуви” муносабати билан икки томонлама муносабатларнинг ривожланиши истиқболлари борасида оптимистик баёнотлар билан чиқмоқдалар, бошқалар эса Президент И.Каримов репрессияларни тўхтатиши ва инсон ҳуқуқларининг риоя қилиниши борасидаги ваъдаларининг бажарилишини кутишни маслаҳат бермоқдалар.\nТошкент билан Ғарб ўртасидаги муносабатларини яхшироқ англаш учун ҳар икки тарафнинг позициялари ҳақидаги ўз тасаввурларимни баён қилишга уриниб кўраман.\nБиринчи. Халқаро ҳуқуқ ҳимоя қилиш ташкилотлари ҳимоясиз, ночор одамларга нисбатан қийноқ қўллаш билан ўзини қора қилган ҳар қандай мартабадаги мулозимни халқаро жиноий жавобгарликка тортишга уринадилар ва Тошкент бундан хабардор. БМТ Бош Ассамблеясининг навбатдаги сессиясида кўриб чиқиш учун тайёрланган тегишли ҳужжатларнинг ҳатто икки йил кечикиш билан матбуотда ва Интернетда чоп этилиши нафақат ғарб мамлакатларининг, балки Ўзбекистон жамоатчилигини ҳам руҳий изтиробга солиб қўйиши мумкин.\nИккинчи. 2005 йил 13 май куни ҳукумат қўшинлари Андижондаги тинч намойишни ўққа тутганидан кейин Ғарб бўлиб ўтган воқеа хусусида қарама-қарши фикрларни ҳисобга олиб Тошкентга мустақил халқаро текширув ўтказишни таклиф этганди. Аммо И.Каримов бунга шу чоққача рухсат бергани йўқ (кўринишидан, у бундай текширув натижаларининг ошкор бўлишидан қўрқишига асос борга ўхшайди). Шу сабабдан ЕИ Ўзбекистонга нисбатан рамзий санкциялар киритди. Бунга жавобан Ислом Каримов ўзини Кремль оғушига ташлаб аксилғарбий сиёсат ўтказа бошлади, 2005 йил 15 ноябрь куни Россия билан Иттифоқдошлик Шартномасини имзолади ва ЕвроОсИҲ ва КХШТ ташкилотларида ўзининг аъзолигини тиклади.\nЎзбекистон расмийлари икки йил давомида МДҲ, ЕвроОсИҲ, КХШТ ва ШҲТ ташкилотлари доирасида коллектив равишда ишлаб чиқарилган шартномаларнинг тўқсон беш фоизини имзоладилар, аммо аввали бошдан улар бу шартномаларни бажариш ниятлари бўлмаган ҳам. Мазкур шартномаларнинг энг муҳимлари асосий мавзусини йўққа чиқарувчи истиснолар билан ратификация қилинди.\nКаримовнинг ваъдаларига лаққа тушган ЕвроОсИҲ ва ШҲТ бўйича ҳамкорлар ўзбек бизнесига ўз мамлакатларида солиқ ва бож енгилликларини яратиб бердилар, аммо эвазига ҳеч нарса ола олмадилар. Ваъдага вафо қиладиган вақт етиб келди. Мазкур ташкилотлар доирасида ўтаётган ҳар бир учрашувларда ҳамкорлар ўзбеклар президентидан ўз зиммасига олган мажбуриятларни бажаришни, яъни чегара ва Ўзбекистон ички бозорини очиб беришни, пул маблағларининг, одамларнинг ва товарларнинг мамлакат ҳудудида эркин ҳаракат қилишини таъминлашни қатъий талаб қилмоқдалар. МДҲ мамлакатларидан келган бизнесменлар тез кунлар ичида вазиятнинг яхшиланишига умид қилиб, Ўзбекистонда таваккалчиликка асосланган ҳолда улкан солиқлар ва бож тўловлари тўлаб ишлаяптилар. Улар ўз ҳукуматларининг Тошкент билан муносабатлари ёмонлашган тақдирда активларининг бир қисми ёки ҳаммасидан айрилиб қолишлари мумкин. Ҳудди шундай ҳолат олдинроқ туркиялик, жанубий кореялик, арабистонлик, америкалик ва бошқа ғарб давлатларидан келган тадбиркорлар билан бўлган, айни пайтда эса қозоғистонлик ва тожикистонлик тадбиркорлар шу ҳолатга тушиб қолганлар.\nЧегараларнинг очилиши, ЕвроОсИҲ ва ШҲТ бўйича ҳамкорлар учун солиқ ва бож тўловлари тарифларининг ўзаро пасайтирилиши Ўзбекистон бюджетини даромадларнинг анчасидан маҳрум қилиб қўйган бўларди. Мамлакатга арзон ва сифатли товарларнинг оқиб келиши нарх-наволарнинг икки-уч баробар пасайишига, аҳоли турмуш даражасининг яхшиланишига олиб келарди. Аммо бошқа тарафдан, валютанинг ташқарига чиқиб кетиши оқибатида сунъий тарзда қўллаб келинаётган сўмнинг тўла қадрсизланишига, инфляциянинг тезлашига, мамлакатдаги заиф молия ва банк тизими ҳамда ишлаб чиқариш базасининг вайрон бўлишига олиб келади. Ҳолбуки, янги, замонавий ва рақобатбардош ишлаб чиқариш базасини хорижий инвестициялар ёрдамида ҳам фақат бир неча йилдан кейин яратиш мумкин.\nРоссия ва Хитой учун Ўзбекистон асосий хом ашё ресурсларини етказиб берувчиси бўлиб келган ва бўлиб қолмоқда. Мамлакат экспорти ҳажмининг йигирма фоизини саноат моллари ташкил этади, холос. Ўзбекистон иқтисодиёти хом ашёга асосланган ва норақобатбардош бўлиб келган ва бўлиб қолмоқда. Мамлакат иқтисодий ривожланишида “улкан муваффақиятлар” ҳақида мунтазам равишда таъкидлаб келган Ислом Каримов ҳақиқий аҳволни жуда яхши билади. Агар у чегараларни ёки дарвозаларни эмас, аттиги биттагина тирқиш очса, маҳаллий ва хорижий бизнесменларнинг ва банкирларнинг ярми саноқли кунлар ичида ўзларига тегишли активларини мамлакатдан олиб чиқиб кетган бўлардилар. Ҳозир ҳам уларнинг аксарияти мамлакатдан активларини олиб чиқишга ёрдам берган кишига ўттиз-қирқ фоиз миқдорида ширинкома беришга тайёрлар.\nБунақада И.Каримовнинг ҳаётлигидаёқ диктатор режимининг иқтисодиётдаги мағлубиятлари ва сиёсатдаги омадсизликлари кенг жамоатчиликка маълум бўларди. Тахт устида ўтирар экан у ҳеч қанақасига бундай бўлишига йўл қўймайди ва Россия, Хитой, Ғарб ёки қўшни давлатлар учун республика чегараларини очишга ижозат бермайди.\nКаримов ўзини сиёсий манёврлар майдонидан маҳрум этди. У ёлғон, бажариб бўлмайдиган ваъдалар эвазига ҳар қандай ҳамкорлардан енгиллик ва фойдалар олишни ўз олдига асосий мақсад қилиб олган. Аммо Тошкент билан олди-берди муолажаларидан чув тушган Россия ва МДҲнинг бошқа мамлакатлари у билан муносабатларни бузишга бормайдилар. Ҳар бир тарафнинг ўз манфаатлари бор ва улар кескин тарзда савдо-иқтисодий муносабатларни йиғиштириб қўйишга бормасалар керак.\nУчинчи. Капиталистик давлатларнинг Ўзбекистон ташқи савдо айланмасидаги салмоғи 2006 йилгача етмиш фоизгача етган, қолгани эса Хитой, Россия ва МДҲнинг бошқа мамлакатларига тўғри келган. Туристик ва меҳмонхона индустрияси даромадининг саксон фоизи ғарб туристлари ва бизнесменлари ҳисобидан ташкил топганди. Мамлакатнинг Ғарб билан алоқалари ёмонлашувидан келиб чиққан йўқотишларни Россия ва Хитой қоплай олмади. Ташқи сиёсатини аксилғарбий йўналишга ўзгартириш эвазига мамлакатга йирик инвестициялар кириб келишига бўлган катта умидлар оқланмади. Унчалик катта бўлмаган инвестициялар асосан бой ер қазилмаларини, хом ашё ва табиий ресурсларни ўзлаштиришга йўналтирилди. Хитой ва Россия аста секин кам даромадли лойиҳалар, концессия ва замонавий ишлаб чиқариш қувватлари яратишдан воз кечдилар. Ғарб билан муносабатларнинг ёмонлашуви иқтисодий ва ижтимоий инқирозни чуқурлаштириб юборди. Инвестициялар учун курашда Ўзбекистон қўшни давлатларга ютқазиб қўйди.\nТошкент “ҳечдан кўра кеч яхшироқ” қабилида иш тутмоқчи\nПозицияларини Ғарб билан мажбуран ҳамкорликка ўзгартирилишини Каримовнинг диктаторлик режими ҳукуматнинг уддабуролиги ва халқаро аренада кўп векторли сиёсат олиб бораётгани билан изоҳламоқчи.\nҒарб мамлакатлари санкциялар киритилганидан кейин Тошкентга, илгариги таъсир воситаларини ва ўз навбатида мамлакат иқтисодиётидаги позицияларини йўқотганди. Аммо улар Ўзбекистондаги қимматбаҳо хом ашё, стратегик тоғ-кон ресурслари учун кучайган курашда яна иштирок этмоқчилар.\nҒарб давлатлари Ўзбекистонда фуқароларнинг ҳуқуқларини ҳимоя қилиш ва мамлакатда демократик ислоҳотларнинг ўтказилиши мақсадида Тошкентга таъсир доираларини қайта тиклашдан манфаатдорлар. Бу ҳақда ҳукумат мулозимлари кўпроқ жамоатчиликни адаштириш учун гапирадилар. Аслида эса бу масалалар иккинчи даражада. Фаол фуқаролик позицияларида турган, ҳақиқий демократик ислоҳотлар ўтказилиши учун чиқаётган одамларни Ғарб мамлакатларининг дипломатик ваколатхоналари эшиклари яқинига йўлатмайдилар ва ҳеч қандай тадбирларга таклиф этмайдилар. Қандайдир одамларга демократияни ривожлантииш учун грантлар ажратилаётгани ҳақида миш-мишлар юрибди. Кўринишидан, грантлар бор кучи билан икки жабҳага ишлаётган, диктаторлик режими билан яқиндан ҳамкорлик қилаётган ва маҳаллий ҳокимият билан ғарб ваколатхоналари ўртасида “кўприк” воситасини бажараётган шахсларга ажратилмоқда. Ғарб вакиллари шундай йўл билан ўзларининг Ўзбекистонда бўлиш вазифаларини осонлаштирмоқдалар. Бу ҳақда ғарбдаги солиқ тўловчилар аниқ тасаввурга эмаслар.\nБундан ташқари, ғарб мамлакатлари Ўзбекистон билан ҳамкорлик муносабатларининг ривожланишида Афғонистондаги вазиятни нормаллаштириш учун қўшимча имкониятлар кўрмоқда.\nМақсадларига эришиш учун Ғарб Ўзбекистонга иқтисодий ёрдам беришга, Афғонистон иқтисодиётини тиклаш учун тузуккина ижара пули эвазига унинг ҳудудидан, инфратузилмаларидан ва ишлаб чиқариш базаларидан фойдаланишни ваъда қилдилар. Бу йўлда Ғарб Тошкент билан сиёсий алоқаларни ҳар қандай шартлар эвазига ривожлантиришга, 2005 йил 13 май Андижон фожеаларини унутишга ва Ўзбекистонга нисбатан санкцияларни бекор қилишга тайёр.\nҒарб давлатларининг таклиф ва истакларини эътиборга олган Ислом Каримов бир қатор ваъдаларни бериб, улардан фақат биттасини, униям бўлса шартли равишда бажарди. Муштарийларга фикримни битта мисол билан тушунтиришга ҳаракат қиламан.\nИслом Каримов 2 июнь куни халқаро ва маҳаллий жамоатчиликнинг, АҚШ, ГФР, Буюк Британия, Франция, Швейцария ва Ғарбнинг бошқа демократик давлатлар ҳукуматларининг босимлари остида махсус хизматларга ва уларга қарам бўлган суд идораларига таниқли ҳуқуқ ҳимоячиси, “Ўтюраклар клуби”нинг етакчиси Мўътабар Тожибоевани озодликка чиқариб юборишга кўрсатма берди. Бунга Мартин Энналс жамғармасининг ватанпарвар-исёнкорни обрўли халқаро мукофот билан тақдирлаш тўғрисидаги қарори туртки бўлди.\nАммо Мўътабар Тожибоевани уч йил синов муддати билан шартли равишда озод қилдилар. Амалда уни уй қамоғида сақламоқдалар. Уни махсус хизмат ходимлари қатъий назорат остига олганлар. Тожибоева ҳафтасига туман ички ишлар бўлимига келиб рўйхатдан ўтиши ва милиция бошлиқларининг “маънавий-тарбиявий” насиҳатларни тинглаши, расмийларнинг барча талабларини бажариши тўғрисида тушунтириш хатлари ёзиши лозим. Маҳалла оқсоқоли уни истаган пайтда “суҳбат”га чақириши мумкин. Заррача бўйсунмаслик, қўполликка қўпол жавоб қайтариш билан уни қайтадан қамоққа тиқиб қўйишлари мумкин. Бунинг йўли осон, панжара ортида ўтирган вақт давомида асаби бузилган, жисмонан заиф одамни жиғига тегиб ўзидан чиқариш ҳеч гап эмас. “Озодлик” радиосининг собиқ мухбири Носир Зокир билан ҳудди шундай қилдилар. Ғарб билан муносабатлар ёмонлашиб қолса Тожибоевани яна қамаб қўйишлари мумкин.\nРасмийлардан умр бўйи қонунга риоя қилишни талаб қилиб келган ҳуқуқ ҳимоячисига қатъий назорат қилиниши лозим бўлган ашадий рецедевист-жиноятчига муомала қилгандек муносабатда бўлмоқдалар. Бундай амалиётни фақат Ўзбекистонда учратиш мумкин.\nЎзгача фикрловчиларга нисбатан куч ишлатишга ҳамда МДҲ мамлакатларига ва айниқса қўшни мамлакатларга босим ўтказиб келишга ўрганиб қолган Каримов фақат куч билан ҳисоблашади, холос. Дипломатия, илтимослар ва сиёсий компромисслар тилини у мутлақо тушунмайди ва мажбуриятларни бажармайди.\nМасалан, ўзбекистонлик расмийлар Human Rights Watch ташкилотининг Тошкентдаги ваколатхонаси директори Андреа Бергнинг аккредитациясини чўзиб бермадилар, бу ваколатхонанинг янги тайинланган яна уч нафар директорига, Ассошиэйтед Пресс агентлиги, “Немис тўлқини” радиосининг икки мухбирига ва хорижий ОАВ журналистларига аккредитация бермадилар. Ўзбекистонга шахсий ишлари билан келган чет эллик журналистларни таваккалига ўз касб фаолияти билан шуғулланишидан маҳрум қилиш учун янги “Чет эл фуқароларининг Ўзбекистонда бўлишини тартибга солиш тўғрисида” қонуни қабул қилинди. Бу қонун билан чет эл фуқароларининг республикада бўлишлари устидан назорат кучайтирилди. Тошкент обрўли халқаро ташкилотларнинг мамлакатда қайта фаолият юритишни бошлашига рухсат бермаяпти. Уч ой олдин расмийлар Тошкентда июнь ойининг бошида “Оммавий ахборот воситалари тўғрисида” халқаро семинарини ўтказишга розилик билдирганди. Аммо яна бир бор санкцияларни музлатиб қўйиш тўғрисидаги қарорга эришганларидан кейин жимгина семинар ўтказиш ҳақидаги қарорни бекор қилдилар.\nМамлакатда инсон ҳуқуқлари атрофидаги вазият ёмонлашмоқда. Диктаторлик режими ўзгача фикрловчиларни таъқиб этишни, милиция ва ёлланма безорилар ёрдамида пикетчиларни ҳайдаб тарқатишни давом этмоқда. 2005 йил 13 май куни Андижондаги Бобур майдонида видеокамера объективига тушиб қолган ҳар бир кимсани экстремист ва террорист дея эълон қилдилар, рўйхатини Интерполга бердилар ва ҳозир ҳам уларни бутун дунё бўйлаб қидирмоқдалар. Афсуски, баъзи мамлакатлар ҳукуматлари диктаторлик режимининг даволарига ишониб, бегуноҳ фуқароларни Ўзбекистонга экстрадиция қилмоқдалар. Бу ерда уларни қийноқлар, таҳқирлар ва узоқ муддатли қамоқ жазолари кутмоқда.\nКўп йиллар давомида Ислом Каримовнинг зулмга асосланган ҳукмдорлигига қарши тенгсиз кураш олиб бораётган таниқли исёнкор шоир Юсуф Жуманининг 2007 йил декабрида ҳибсга олиниши бутун дунё илғор жамоатчилигини ларзага солди. Ҳибсга олингунига қадар у оиласи аъзолари билан биргаликда Қоракўл тумани ва Бухоро вилояти ҳокимликлари милиция ва прокуратура бинолари олдида пикет уюштириб келган, “Йўқолсин президент Каримов! Конституция бўйича у учинчи муддатга сайланишга ҳақи йўқ” каби плакатларни илиб олган машинасида айланиб юрган. Истеъдодли шоирни гўёки унинг якка ўзи бир гуруҳ бақувват ёш милиционерларни “калтаклаб майиб” қилганликда айблаб қамадилар! Энди бўлса расмийлар бир оёғи жароҳатланган Юсуф Жума гўёки турмадан қочиб кетган дея ишонтирмоқчилар. У тирикми? Агар тирик бўлса, нега ғарблик дипломатлар тезда у билан учрашишни ёки унинг озод қилинишини талаб қилмаяптилар?\nЎзбекистонда диндорларни таъқиб этиш давом этмоқда. 2007 йил декабридан бери нафақат мусулмон уламоларини, балки насронийларни ҳам қамашни бошладилар. Дунё жамоатчилиги қаерга қараяпти?\nШартли бўлса ҳам фақат Мўътабар Тожибоевани озодликка чиқардилар. Аммо турмаларда ўнлаб оғир касал сиёсий маҳбуслар қолмоқдалар. Уларнинг орасида “Серқуёш Ўзбекистон” коалициясининг раҳбари Санжар Умаров, истеъдодли ёзувчи Мамадали Маҳмудов, парламентнинг собиқ депутати Мурод Жўраев, 82 ёшли Аҳмаджон Одилов (мақола тайёрланаётганда Аҳмаджон Одиловни озодликка чиқарганлар) , 75 ёшли Исҳоқ ота Абдуллаев, “Серқуёш Ўзбекистон” коалициясининг идеологи Хотам Абдураимов, ҳуқуқ ҳимоячиси Аъзамжон Фармонов ва кўплаб бошқа одамлар бор.\nОддий қилиб айтганда, Тошкент ҳеч қандай енгилликлар бермаяпти. Ўзбекистон ташқи дунёдан тўла узилиб кетмаслиги, қайсар ва ишончсиз ҳукмдорни ўзининг таъсир доирасида ушлаб туриш учун Ғарб у билан муносабатларни ривожлантириб, унга бирин кетин енгилликлар бермоқда ва ўз мамлакатларидаги жамоатчиликни алдамоқда.\nМен халқаро ҳуқуқ ҳимоя ва гуманитар ташкилотларни ўз ҳукуматларининг Ўзбекистонга нисбатан сиёсатига танқидий муносабатда бўлишларига, енгилликлар беришни тўхтатишни эришишга, сиёсий маҳбусларнинг ҳаммасини сўзсиз бўшатишга, расмийларнинг ўзбек халқи устидан зўравонлигини тўхтатишга чақираман.\nТошпўлат Йўлдошев, мустақил сиёсатшунос, Тошкент.


(1-банднинг иккинчи хатбошиси Ўзбекистон Республикаси Президентининг 2022 йил 20 апрелдаги ПФ-112-сонли Фармонига асосан чиқарилган — Қонунчилик маълумотлари миллий базаси, 20.04.2022 й., 06/22/112/0326-сон)\n2. Чет эл фуқароси ва фуқаролиги бўлмаган шахснинг Ўзбекистон Республикасида яшаш гувоҳномаси тўғрисида Низом 2-иловага мувофиқ тасдиқлансин.\n(2-банд Ўзбекистон Республикаси Президентининг 2022 йил 20 апрелдаги ПФ-112-сонли Фармони таҳририда — Қонунчилик маълумотлари миллий базаси, 20.04.2022 й., 06/22/112/0326-сон)\n(3-банд Ўзбекистон Республикаси Президентининг 2022 йил 20 апрелдаги ПФ-112-сонли Фармонига асосан ўз кучини йўқотган — Қонунчилик маълумотлари миллий базаси, 20.04.2022 й., 06/22/112/0326-сон)\n1. Ушбу Низом чет эл фуқароси ва фуқаролиги бўлмаган шахснинг Ўзбекистон Республикасида яшаш гувоҳномасидан (кейинги ўринларда — яшаш гувоҳномаси) фойдаланиш тартибини белгилайди.\n2. Яшаш гувоҳномаси унда кўрсатилган амал қилиш муддати тугагунга қадар, 60 ёшга тўлгандан кейин олинган яшаш гувоҳномаси эса 2030 йил 31 декабргача чет эл фуқароси ва фуқаролиги бўлмаган шахснинг идентификацияловчи ID-картаси (кейинги ўринларда — ID-карта) билан бир қаторда чет эл фуқароси ва фуқаролиги бўлмаган шахснинг Ўзбекистон Республикасида доимий яшаш ҳуқуқини тасдиқловчи ҳужжат ҳисобланади.\nЎзбекистон Республикаси ҳудудида доимий яшаб турган, Ўзбекистон Республикасининг фуқароси бўлмаган ва ўзининг чет эл фуқаролигига мансублигига доир далилга эга бўлмаган шахс учун яшаш гувоҳномаси қўшимча равишда унинг шахсини тасдиқловчи ҳамда фуқаролиги бўлмаган шахснинг ҳуқуқий мақомини белгилаб берувчи ҳужжат ҳисобланади. Яшаш гувоҳномаси Ўзбекистон Республикаси доирасида ҳақиқийдир.\n3. Яшаш гувоҳномаси ички ишлар органлари томонидан давлат, рус, инглиз тилларида тўлдирилган ҳамда унга қуйидаги маълумотлар киритилган:\nЎзбекистон Республикасига келган кунидаги фуқаролиги;\nЎзбекистон Республикасига келган куни;\nяшаш гувоҳномаси ким томонидан ва қачон берилган;\nяшаш гувоҳномаси қандай ҳужжатларга асосланиб берилган;\nяшаш гувоҳномасининг амал қилиш муддати ва амал қилиш муддатининг узайтирилганлиги;\nвояга етмаган фарзандлари ҳақида;\nдоимий яшаш ёки вақтинча турган жойи бўйича ҳисобга олинганлиги ҳақида;\nалоҳида белгилар (қон гуруҳи, резус мансублиги (фактори) ва бошқалар);\nЎзбекистон Республикасида яшаш гувоҳномасига эслатма.\n4. Жисмоний шахснинг шахсий идентификация рақамини олиш учун жисмоний шахс яшаш жойидаги ички ишлар органларининг миграция ва фуқароликни расмийлаштириш бўлимига мурожаат қилиши керак.\nШахснинг розилиги билан яшаш гувоҳномасида соғлиқни сақлаш муассасаси томонидан яшаш гувоҳномаси эгасининг қон гуруҳи ва резус мансублиги (фактори) тўғрисидаги белгилар қўйилади.\nЯшаш гувоҳномасига ушбу Низомда назарда тутилмаган ёзувларни киритиш тақиқланади.\n5. Яшаш гувоҳномаларида катталиги 35х45 миллиметрли қора-оқ ёки рангли фотосуратлар, ҳужжат эгасининг ва уни берган масъул шахснинг имзолари бўлиши лозим.\n2-боб. Яшаш гувоҳномасини ID-картага алмаштириш тартиби\n6. Яшаш гувоҳномаси қуйидаги ҳолларда ID-картага алмаштирилади:\nфамилияси, исми, отасининг исми, туғилган йили ва миллати ўзгарганида;\nяшаш гувоҳномасининг амал қилиш муддати тугаганида;\nяшаш гувоҳномасидаги ёзувларда ноаниқликлар ва хатолар мавжудлиги аниқланганида;\nяшаш гувоҳномаси бланкаси яроқсиз ҳолга келганида;\nяшаш гувоҳномаси йўқотиб қўйилганида.\nЧет эл фуқаролари ва фуқаролиги бўлмаган шахслар яшаш гувоҳномаси амал қилиш муддати тугагандан сўнг ёки фамилияси, исми, отасининг исми, туғилган йили ва миллати ўзгаргандан сўнг яшаш гувоҳномаси бир ой муддатда ID-картага алмаштириши лозим.\n7. Яшаш гувоҳномаси йўқотилганда, чет эл фуқароси ва фуқаролиги бўлмаган шахс у йўқотилган жойдаги ички ишлар органига дарҳол маълум қилиши шарт.\nБундай ҳолларда ички ишлар органи чет эл фуқароси ва фуқаролиги бўлмаган шахсга қонун ҳужжатларида белгиланган тартибда ва муддатларда янги ID-карта расмийлаштириб беради.\n8. Чет эл фуқароси ва фуқаролиги бўлмаган шахс учун яшаш гувоҳномалари, шунингдек фуқаролиги бўлмаган шахс гувоҳномаси қуйидаги ҳолларда ўз кучини йўқотади:\nчет эл фуқароси доимий яшаш учун чет элга кетганида;\nфуқаролиги бўлмаган шахс чет элга кетганида — фуқаролиги бўлмаган шахс гувоҳномасининг амал қилиш муддатини узрли сабабларсиз узайтирмаган ёки фуқаролиги бўлмаган шахс гувоҳномасининг амал қилиш муддатини узайтиришдан воз кечган ҳолларда;\nчет эл фуқароси Ўзбекистон Республикаси фуқаролигини қабул қилганида ёки ўз мамлакати фуқаролигидан чиққанида;\nфуқаролиги бўлмаган шахс Ўзбекистон Республикаси ёки чет эл фуқаролигини қабул қилганида;\nяшаш гувоҳномасини ёки фуқаролиги бўлмаган шахс гувоҳномасини олиш учун ёлғон маълумотлар ёхуд сохта ҳужжатлар тақдим қилинганда.\n9. Чет эл фуқароси ёки фуқаролиги бўлмаган шахс вафот этган ҳолларда яшаш гувоҳномалари мавжуд бўлган тақдирда экстерриториал тамойил асосида исталган фуқаролик ҳолати далолатномаларини ёзиш органларига, чет давлатларда эса — Ўзбекистон Республикасининг дипломатик ваколатхоналари ёки консуллик муассасаларига топширилади, улар гувоҳномани ўлим рўйхатга олингандан кейин доимий яшаш жойи бўйича рўйхатга олиш жойидаги ички ишлар органларига юборади.\n10. Ҳибсга олинган ёки озодликдан маҳрум этишга ҳукм қилинган шахснинг яшаш гувоҳномаси терговга қадар текширув, суриштирув, тергов органлари ёки суд томонидан олиб қўйилади. Агар шахс суднинг ҳукми билан озодликдан маҳрум этилса, унинг яшаш гувоҳномаси Ўзбекистон Республикаси Ички ишлар вазирлиги Жазони ижро этиш департаментига юборилади.\nШахс ҳибсдан озод қилинганда ёки жазони ижро этиш муассасасидан озод этилганида, унга яшаш гувоҳномаси терговга қадар текширув, суриштирув, тергов органлари, суд ёхуд жазони ижро этиш муассасасининг маъмурияти томонидан қайтарилади.\n11. Яшаш гувоҳномаси ўғирланган ҳолларда бу ҳақидаги аризалар жиноят содир этилган жойдаги ёки шахснинг яшаш жойидаги ҳудудий ички ишлар органларининг навбатчилик қисмлари ходимлари томонидан қабул қилинади. Бундай аризалар қабул қилинганлиги ҳақида шахсларга маълумотномалар берилади ва улар жавобгарликка тортилмайди.\nЖазони ижро этиш муассасасида жазони ўтаб чиққан, табиий ва техноген хусусиятли фавқулодда вазиятлар, шу жумладан маиший тусдаги офатлар (турар жойларнинг ёки яшаш учун мўлжалланмаган жойларнинг ёнғини, қулаши, транспорт воситаларининг ёниши) юз берганлиги оқибатида яшаш гувоҳномаси йўқолганлиги ёки яроқсиз ҳолга келганлиги тўғрисида ариза билан мурожаат этган шахслар ҳам жавобгарликка тортилмайди.\nБунда, жазони ижро этиш муассасасида жазони ўтаб чиққан шахс бу ҳолатни тасдиқловчи тегишли ҳужжатни аризага илова қилади, табиий ва техноген хусусиятли фавқулодда вазиятлар, шу жумладан маиший тусдаги офатлар (турар жойларнинг ёки яшаш учун мўлжалланмаган жойларнинг ёнғини, қулаши, транспорт воситаларининг ёниши) юз берганлиги ҳолатини тасдиқлаш зарурати бўлганда, ички ишлар органларининг миграция ва фуқароликни расмийлаштириш бўлимлари томонидан сўров асосида қонунчиликда белгиланган ваколатли идоралардан маълумотнома олинади.\n12. Топиб олинган яшаш гувоҳномаси ички ишлар органларига топширилиши лозим.\n13. Яшаш гувоҳномасини олиб қўйиш ман этилади (Ўзбекистон Республикасининг қонунчилик ҳужжатларида назарда тутилган ҳоллар бундан мустасно), шунингдек, гаровга олиб туриш ва бошқа шахсга бериш тақиқланади.\n14. Чет эл фуқароси ва фуқаролиги бўлмаган шахс яшаш гувоҳномасини эҳтиёт қилишлари шарт.\n15. Чет эл фуқаролари ва фуқаролиги бўлмаган шахслар ушбу Низомнинг талабларини бузганликлари учун қонунчилик ҳужжатларига мувофиқ жавоб берадилар.\n16. Ушбу Низомнинг бажарилиши ички ишлар органлари ва маҳаллий ижро этувчи ҳокимият органлари томонидан назорат қилинади.\n(2-илова матни Ўзбекистон Республикаси Президентининг 2022 йил 20 апрелдаги ПФ-112-сонли Фармони таҳририда — Қонунчилик маълумотлари миллий базаси, 20.04.2022 й., 06/22/112/0326-сон)\n(Ўзбекистон Республикаси Олий Мажлисининг Ахборотномаси, 1999 й., 3-сон, 65-модда; Ўзбекистон Республикаси қонун ҳужжатлари тўплами, 2004 й., 22-23-сон, 259-модда, 2012 й., 40-сон, 466-модда; 2014 й., 30-сон, 365-модда; 2017 й., 19-сон, 334-модда; Қонун ҳужжатлари маълумотлари миллий базаси, 07.06.2018 й., 06/18/5456/1316-сон; 29.05.2019 й., 06/19/5731/3200-сон, 12.11.2019 й., 06/20/5872/0995-сон; 28.09.2020 й., 06/20/6075/1330-сон; 27.01.2021 й., 06/21/6146/0065-сон, 11.03.2021 й., 06/21/6185/0197-сон, Қонунчилик маълумотлари миллий базаси, 20.04.2022 й., 06/22/112/0326-сон)


Сўзи ҳалол, қалами қурол – Yoshlar ovozi\nСўзи ҳалол, қалами қурол\nИнсон ҳамиша нимагадир эҳтиёж сезиб яшайди. Эҳтиёжлар орасида энг кўп қайсига мурожаат қиламиз? Шубҳасиз, фикрлашга, сўзимизни бошқаларга етказишга. Бу эҳтиёж кийиниш, овқатланиш каби ҳаётий заруратлар қаторида туради.\nМиллатнинг, инсониятнинг сўзга илҳақлиги, ташналигини қондириш йўлида оммавий ахборот воситалари ижодкорлари, блогерлар жонбозлик кўрсатмоқда.\nКейинги вақтларда сўз эркинлигига шароит яратилаётгани туфайли ОАВ нуфузи тикланмоқда, жамиятдаги муайян муаммолар ечим топмоқда. Одамларда ноқонуний қилмишлари учун “фельетон бўлишдан ҳайиқиш” ҳисси яна шакллана бошлади.\nБугун журналистликни даъво қилмайдиган, аммо фаол ахборот тарқатаётган ижтимоий тармоқ фойдаланувчилари қатлами блогерлар, интернет нашрлари шаклланди. Улар жамиятнинг информацион чанқоғини тезроқ қондирмоқда. Таҳлилий чиқишлари билан омма орасида ижтимоий фикр шаклланишига хизмат қилмоқда.\nБугун 50-100 минглаб обуначиси эга телеграм каналлари мавжуд. Демакки, улар бир неча ўн минглик аудитория фикрини шакллантириб, маълум даражада манипуляция қилмоқда. Уларнинг аксариятини қонунчилик нуқтаи назаридан ОАВ сифатида тан олиб бўлмайди. Аммо хориждагидек обуначилар ададидан келиб чиқиб, лицензия асосида фаолият юритиш механизмларини кўриб чиқиш пайти келди.\nЧунки уларда эълон қилинган материалга жавобгарлик масаласи баҳсли. Ихтилоф келиб чиқдими, дарҳол уни сайт (блог)дан олиб қўйиш мумкин. Аммо бу вақт оралиғида уни қанча ўқувчи ўқиди, қанчаси ўз архивига сақлаб қўйди ва қанчаси дўстлари билан “баҳам” кўриб улгурди.\nЖорий йилнинг апрель ойида Тошкент шаҳрида МИБ (мажбурий ижро бюроси) ходимлари иштирокида суд қарори ижроси таъминланиб, фарзандини ўзига қайтариб олаётган она видеоси тарқалди. Зор-зор йиғлаётган бола, фарзандини бергиси келмаётган ота, уч йиллик хориж сафаридан сўнг судда ғолиб бўлган она тасвири. Шу хабар атрофидаги гап-сўзлар ижтимоий тармоқларни буткул забт этган кунларда\nхусусий телеканалларнинг бири информацион дастурида тўлиғича бир ёқлама лавҳани эфирга узатди. Фақатгина она ракурсида туриб ёритилган тасвирни кўриб, фикрларни эшитиб, кўпчилик “Бугунги журналистикамиз фақатгина манфаатларга хизмат қилмоқда”, деган хулосага келди.\nАйрим муаллифларнинг кўпинча якуний хулосани беришга интилиши, ҳолат юзасидан ҳукм чиқариши ўқувчи онгига салбий таъсир кўрсатмоқда. Муаллифнинг хулосаси қаҳрамонларга тамға босишга асос бўлмоқда. Албатта, бундай ҳолатларга қонунан баҳо бериш, туҳмат, бўҳтон тарқалишига чек қўйиш лозим. Эсланг, дунёда қандайдир террорчилик хуружи бўлса, ОАВ вакилларини қизиқтирадиган биринчи савол жиноят содир этишда гумонланаётган шахснинг дини бўлади. Шунга қараб, улар иккиланмасдан террор ҳақида хулоса ясайди ва кўпчиликнинг фикрини бошқаришга уринади. Айбсизлик презумпцияси баъзан унутилгандек. Ҳамиша ёдда тутайлик: муайян шахсни айбдор деб таърифлаш учун суд ҳукмигина асос бўла олади.\nЖурналистнинг асосий вазифаси ижтимоий тараққиётга хизмат қилишдир. “Президент юритаётган сиёсатга кўмакчи бўлайлик!”, деган чақириқ билан ялтоқланиш, лаганбардорликни эмас, шу юртга хизмат қилиш масъулиятини ҳис қилайлик. Тараққиёт аравасига чиқиб бошқалар итаришини кутиш ҳам ёхуд уни тезроқ манзилга етказиш учун ҳаракатлантириш ҳам ўз қўлимизда.\nЖурналистнинг қуроли — қалам, нони сўз, дейишади. Машаққатли соҳа вакилларининг қуроли ҳамиша соз, нони ҳалол бўлсин. Шундагина ОАВ чин маънода тўртинчи ҳокимиятга айлана олади.\nСеваранинг “Паркент маржонлари”\nЮтуқлари - фахримиз\nОролбўйи ёшларининг орзулари пок (“Ватан учун яшайлик” танловига)\n“Очиқлик индекси”: Адлия вазирлиги биринчи ўринда\n← Беқиёс истеъдод соҳиби\nБировнинг ҳақи буюрмайди →


“Қонли йўргаклар” – ватан соғинчи, оналар изтироби, қон сачраган армонлар...\nСешанба, 20 Декабрь 2016 16:30\tшрифт ҳажми\nХалқ таълими вазирлиги тасарруфидаги филология фанларига ихтисослаштирилган давлат умумтаълим мактабида “KITOB OLAMI” маънавий-маърифий савдо мажмуаси билан ҳамкорликда “Қонли йўргаклар” китобининг муаллифи Абдурашид Нурмуродов билан ижодий учрашув бўлиб ўтди.\nУшбу юракларни ларзага солган асарни мактабнинг юқори синф ўқувчиларидан 170 нафари ўқиб тамомлаган. Тадбир ўқувчиларнинг “Қонли йўргаклар” асари асосида тайёрлаган слайдлар намойиши ҳамда китоб мутолаасидан кейинги таассуротларини сўзлаб беришдан бошланди, бу эса барчани чуқур ўйга толдирди. Ижодий учрашув давомида ўқувчилар муаллифдан ўзларини қизиқтирган саволларига атрофлича жавоблар олишди. Тадбирда фаол иштирок этган, асарни ўқиб, ўз таассуротларини таъсирли ифода этган ўқувчилар муаллиф томонидан эсдалик совғалар билан тақдирландилар. Таълим муассасасига ташриф буюрган ҳурматли меҳмонлар ўз тилак ва истакларини “Тилаклар китоби”да эсдалик учун қолдиришди.\nАфғонистон... Ўн йиллар мобайнида дунё аҳли бу юрт тупроғида бораётган қонли уруш ҳақидаги ҳақ сўзни эшитишга илҳақ бўлди...\nКитобда уч фронт – Иккинчи жаҳон уруши, Афғон уруши ва ниҳоят, “Пахта фронти” фожеалари қаламга олинади. Муаллифнинг отаси – Иккинчи жаҳон уруши ногирони, онаси-самолёт пахтага дори сепганда заҳарланиб, оқ қон касалига чалинган, укаси Абдувоҳид Эргашев афғон жангидан бир қўли ва кўзидан ажралиб қайтган. Ана шу шахсий фожиалар қонли маржонга юзлаб афғон жангчиларининг жонли хотиралари усталик билан терилган.\n“Қонли йўргаклар” – юракдан сўзлар кўз ёшидек сизиб қоғозга томган оталар йиғиси. “Қонли йўргаклар”-мажруҳ ўғилини қайта йўргакка белаган, сочлари оппоқ, йиғидан кўзлари хиралашган оналарнинг армонли қўшиғи.\nЎқилган 352 маротаба\tТвитнуть\n« Эркин Воҳидов ижоди ва миллий маънавият Амир Темурнинг тахтга келишига бағишланган “Повелитель” (Ҳукмдор) номли китоб тақдимоти бўлиб ўтди »


ҚОРА ЛОЙДАН ЯРАТИЛГАН ГЎЗАЛЛИК\nЖараён 04.10.2019 95\nАрхеологик топилмалардан аёнки, юртимизда бундан минг йиллар олдин ҳам кулолчилик юқори даражада ривожланган. Ўша вақтларда ясалган турли хил буюмлар ўзининг бежиримлилиги ва нафислиги билан бугун ҳам кишини лол этади. Қолаверса, турли ҳудудларнинг ўз кулолчилик мактаблари ҳам шаклланганки, уларнинг ҳар бири бетакрорлиги, ўзига хос усули, технологияси, нақшлари билан ажралиб туради.\nКасби кулолчилик мактаби ҳам юртимиз маданий меросида ўзига хос из қолдирган, бой тарих ва қадриятларга эга мактаблардан бири ҳисобланади. Бу ерда ўз ишининг ҳақиқий устаси бўлган кўплаб машҳур кулоллар яшаб ўтишган. Уларнинг авлодлари ота-боболари ҳунарини эгаллаб, бугун ҳам бу ишни давом эттириб келишмоқда. Ана шундай кулоллардан бири Касби қишлоғилик Муҳриддин Ўроқовдир.\n- Лойдан мўъжиза яратишнинг ўзи бўлмайди, - дейди Муҳриддин. - Айтайлик, битта оддий кўзача тайёр бўлгунча, унга 20 марта ишлов берилади. Бу катта меҳнат ва сабр-тоқат, шу билан биргаликда юксак бадиий маҳорат ҳам талаб қилади. Шу боис бу ишни ўрганиш учун қизиқиш, қобилият билан бир қаторда, йиллаб меҳнат қилиш лозим. Мен ҳам ёшлигимдан шу ишга қизиқиб, устахонадан чиқмасдим, доим нималардир ясашни машқ қилардим. Бугунги даражага келишимда яқинларим, устозларимнинг хизмати катта.\nМуҳриддин кулоллар сулоласининг еттинчи авлоди вакили саналади. У ёшлигидан бобоси, амакилари ва отасидан бу касб сир-асрорларини пухта ўрганиб, айни пайтда ўзи мустақил фаолият олиб бораяпти. Аҳамиятли томони, меҳнаткаш, изланиш ва интилишдан тўхтамайдиган ёш кулол ясаган ва миллий услубда безатилган турли кулолчилик буюмларини кўрган кишининг кўзи қувнайди.\nЯқинда Қўқон шаҳрида ўтказилган халқаро ҳунармандчилик фестивалида дунёнинг 70 дан ортиқ мамлакатидан машҳур ҳунармандлар иштирок этган нуфузли кўргазмада Муҳриддин ясаган буюмлар ҳам кўпчиликнинг эътирофига сазовор бўлди.\n- Кулолчилик аслида ҳаёт тақозоси, турмуш эҳтиёжи сифатида юзага келиб, аждодларимизнинг оддий лойдан турли хил рўзғор буюмлари, ўйинчоқлар, қурилиш ашёлари ясаш ишини юксак эстетик дид, заргарона маҳорат билан бажариши эвазига халқ амалий санъати даражасига кўтарилган, - дейди Муҳриддин. - Маҳоратли кулол ясаган ҳар қандай буюм ҳам кўзни қувнатиб, ҳам фойдаланиш учун қулай, сифатли бўлиши лозим. Ана шу икки жиҳатни бир буюмда мужассам эта олган кулол ҳеч қачон ютқазмайди. Бунга халқаро ҳунармандчилик фестивалида яна бир бор амин бўлдим. У ерда дунёнинг кўплаб давлатлари ҳунармандлари томонидан олиб келинган санъат асарлари билан танишдим. Уларни ўзимизнинг Касби кулоллари яратган кўза, хум, офтоба, гултувак, суттувак, тунгча, гавдуша каби буюмларга солиштириб кўрдим. Тўғри, дунёга машҳур кулоллар ва ҳунармандлар яратган буюмлар усти сирлангани, ялтироқлиги билан киши диққатини тортади. Касби кулолчилиги намуналари эса сирланмайди, асл ҳолда бўлади. Чунки бундай буюмлар фойдаланиш учун жуда қулай. Масалан, бизнинг кўза ва хумларда ёзнинг жазирамасида ҳам сувни салқин ҳолда сақлаш мумкин. Сут, қатиқ ва қаймоқни солиб қўйсангиз, сира бузилмайди.\nМуҳриддин Ўроқовнинг таъкидлашича, ҳунармандчиликнинг ушбу турини сақлаб қолиш, уни келгуси авлодлар ҳам давом эттириши учун бугунги рақобат муҳитига мослашиш, аҳоли эҳтиёжлари учун зарур буюмларни тайёрлашга кўпроқ эътибор қаратиш лозим.\n- Ҳозирги кунда тандир, турли гултуваклар ҳамда рўзғор учун керакли буюмларни ясаяпмиз, - дейди у. - Маҳсулотларимиз ўз харидорига эга. Чунки бундай буюмларни энг замонавий технологиялар ёрдамида ҳам маҳоратли кулол каби ясаб бўлмайди. Уларнинг ҳар бирида кулолнинг меҳнати, санъати, истеъдоди акс этиб туради. Ана шунинг учун ҳам қўлда ясалган буюмлар доимо қадрланади.\nСир эмаски, бугунги кунда миллий ҳунармандчилик туризм жабҳасининг ҳам асосий тармоқларидан бирига айланиб бормоқда. Юртимизга ташриф буюрадиган ҳар бир сайёҳ, албатта, ҳунармандларимиз томонидан яратилган, халқимизнинг миллий қадриятларини ўзида акс эттирган буюмларни ҳайратланиб томоша қилади, уларни харид қилиб, юртига олиб кетади. Муҳриддин Ўроқов келгусида бу жиҳатга ҳам алоҳида эътибор қаратиб, Касби кулолчилик намуналарини ўзида акс эттирган турли сувенирлар тайёрлаш, уларнинг кўргазмаларини ташкил этишни ҳам режалаштирган.


Google нейротармоқлар билан тажриба ўтказувчи сайтни ишга туширди\n17:56 / 16.11.2016 2693\nАмериканинг Google компанияси A.I. Experiments лойиҳасини ишга туширди. У ҳар бир фойдаланувчига нейротармоқларда ажойиб тажрибалар ўтказиш имконини беради. Ушбу хизматлардан махсус сайт орқали фойдаланиш мумкин.\nБугунги кунда, интернетда нейротармоқлар оммалашиб бораяпти. Prisma, Artisto ва бошқа иловалардаги бу каби хизматлар фото ва видеоларни қайта ишлаш имконини беради. Қўл ёзуви ва овозни аниқлай олади. Мураккаб вазифалар, роботларни бошқаришда, қарорларни қабул қилишда қўлланилмоқда.\nA.I. Experiments сайтида нейротармоқлар иши ҳақида оддий мисоллар воситасида тушунча олиш мумкин. Хусусан, смартфон экранида оддий нарсани чизишингиз, хизмат эса сизни акс эттирган нарсани аниқлаши мумкин. Сиз чизишни давом эттиришингиз баробарида жавоблар ҳам ўзгара боради.\nХизмат ходимларининг айтишича, ушбу хизмат асосини қўл ёзувларини аниқлаш бўйича дастурлар ташкил этади.\nСайтда, қуш турларини аниқлаш, суратлардаги буюмларнинг турли тиллардаги номини билиш ва бошқа қатор тажрибалар ўтказиш мумкин.


ЁРУҒ ОЛАМ МУБОРАК!\nТўққиз ой, тўққиз ҳафта, тўққиз кун, тўққиз соат ва шунча дақиқа. Она қорнида ётган боланинг ёруғ олам билан юзлашишини қадим-қадимдан тўққиз рақамининг бир нечта хилига тенглаштирганлар. "Инга-инга-инга!" дея йиғлаб дунёга келган чақалоқ ўз яқинларидан "Ёруғ олам муборак, умринг узун бўлсин, болажон!" деган эзгу тилак йўлланганини билмайди. Фариштадек пок ва беғубор гўдак, туғилганинг билан қутлаймиз сени!\nДарҳақиқат, чақалоқ туғилиши – қувончли ҳодиса. Дунёга келган янги меҳмон аввало, оила зурриёти, авлодлар давомчиси, қолаверса, келажакда жамиятнинг таянчига айланадиган кучдир. Давлатимиз миқёсида болани соғлом ривожлантиришга қўйилаётган талаб ана шу жиҳати билан муҳим аҳамият касб этади. Юрт-бошимиз томонидан 2014 йилнинг "Соғлом бола йили" деб эълон қилиниши халқимиз орзу-истаклари билан ҳамоҳангдир. Ана шу эзгу ният¬ни амалга ошириш туғруқхона ходимлари меҳнати, саъй-ҳаракати билан боғлиқ. Тошкент шаҳри аҳолисига ҳозирги вақтда 9 та туғруқ мажмуаси, 1 та шаҳар перинатал маркази, Республика перинатал маркази, Республика ихтисослаштирилган акушерлик ва гинекология илмий-амалий тиббиёт маркази ва Тошкент тиббиёт академияси 2-клиникаси туғруқ бўлими хизмат кўрсатади. Улар орасида 6-туғруқхона ўзига хос нуфузи билан ¬ажралиб туради.\nТуғруқхонада фарзанд кутаётган оналарга кўнгилдагидек шарт-шароит яратиш, янги туғилган чақалоқларни парвариш қилиш биринчи галдаги вазифадир. Бунинг учун моддий-техник база бой ва мустаҳкам бўлиши зарур. "Обод турмуш йили" Давлат дас¬тури доирасида бу ерга келтирилган энг сўнгги русумдаги замонавий тиббий технологиялар хизмат кўрсатиш сифати ва маданиятини ошириш омили бўлаётир. Хусусан, чақалоқларни сунъий нафас олдиришга мўлжалланган мослама, оптик видеосистема, электрокалорифер, шунингдек, бир қанча тиббий асбоб-ускуналар катта суммада келтирилиб, айни пайт¬да улардан иш жараёнида унумли фойдаланилмоқда. Маж¬муада акушерлик-гинекология хизматининг барча турлари учун етарли имкониятлар яратилган. Шунингдек, зарарсизлантириш, донорлик, лаборатория, дорихона, ошхона, кир ювиш хонаси кеча-кундуз ишлайди.\n— Қизалоқ муборак, умри билан берган бўлсин! — Раҳмат. 4 январь куни қизчалик бўлдим. Қийин кунлар ортда қолди. 3700 кг. билан дунёга келган чақалоғимнинг аҳволи яхши. Менга доялик қилган акушер-гинеколог Маргарита Кимдан жуда миннатдорман. Шифокорлар ҳар куни мени ва гўдагимни кўрикдан ўтказишяпти. Уйга боргач, болани парвариш қилишда нималарга эътибор бериш кераклиги хусусида маслаҳат олдим, – дейди Ширин Абдуллаева.\nСалоҳиддин МЎМИНОВ, бош шифокор ўринбосари:\n— Туғруқхонамизда жами 524 киши меҳнат қилади. Шундан 71 нафари мутахассис-шифокор бўлиб, келиб-кетувчи оналарга гинекологик хизмат кўрсатади. Уларнинг 44 нафари олий, 3 нафари биринчи, 10 нафари эса иккинчи ¬тоифа малакасига эга. Бир нафар тиббиёт фанлари доктори, 5 нафар фан номзоди оналик ва болаликни муҳофаза қи¬лишнинг илмий фаолиятини тар¬ғиб этиб келмоқдалар. Ўрта тиб¬биёт ходимлари 253 нафар. Кадр¬лар туғруқхонамизнинг асосий кучи, уларнинг ўз ишига нисбатан масъулиятини кучайтириш, касбий маҳоратини ошириш, вақти-вақти билан рағбатлантириб туришга раҳбарият ўз эътиборини қаратиб келмоқда. 2013 йилда 25 нафар акушер-гинеколог Тошкент врачлар малакасини ошириш институтида ўқиган бўлса, Андижон, Наманган, Жиззах, Сурхондарё, Самарқанд, Қорақалпоғистон Республикасига хизмат сафари уюштирган 24 нафар шифокоримиз бирламчи бўғин — қишлоқ врачлик пункт¬ларида фертиль ёшдаги аёлларга биринчи ёрдам кўр¬сатиш бўйича ўз тажрибалари билан ўртоқлашиб қайтдилар. Бундан ташқари, ҳар ойда 4 маротаба ташкил қилинадиган етук мутахассислар иштирокидаги ўқув машғулотлари ходимларимиз муттасил равишда ўз билим доирасини ошириши учун имконият яратмоқда.\nТўлғоқ азобида қийналаётган аёл фарзандини дунёга келтиришда унга ёрдам қўлини чўзган дояга миннатдор жилмаяди. Дарҳақиқат, мазкур туғруқхонада ой-куни яқин оналарга замонавий тиббий асбоб-ускуналар билан жиҳозланган 2 та туғруқ зали хизмат кўрсатади. Бачадонида чандиғи бўлган ёки боласи тескари келиб қолган оналар операция столига ётқизилиб, кесар кесиш усулида амалиёт бажарилади. Имкон қадар оналарни операциясиз туғдириш чора-тадбирлари кўрилади. Бир йил мобайнида 4800-5000 нафар гўдак туғилади, уларнинг 90 фоизи соғлом, дуркун бўлиб, қолган қисмида эрта дунёга келиш ёки айрим нуқсонлар кузатилиши мумкин. Бундай ҳолатда гўдак зудлик билан реанимация бўлимига жойлаштирилиб, унга биринчи ёрдам кўрсатилади. Она эса ўзини тиклаб олиши учун кеча-кундуз врач назоратида бўлади. Бу ҳақда туғруқхона неонатологи Нодира Каримова шундай дейди:\n– Фарзанд кутаётган аёл, хоҳ биринчиси, хоҳ иккинчи ёки учинчиси бўлсин, охирги ойларда қийналади. Туғруқхонамизга кўзи ёриш учун келаётган ҳар бир аёлга ғамхўрлик кўрсатамиз. Асосан, Мирзо Улуғбек, Ҳамза, Юнусобод туманида яшовчи фертиль ёшдаги аёллар бизга келиб мурожаат қиладилар. Чақалоқ дунё¬га келгач, туғруқ залиданоқ уларни биргаликда палатага чиқарамиз. Дастлабки соатдан бошлаб она кўкрагини боласига тутқазамиз. Чунки илк дақиқалардаёқ она кўкрагидан чиқадиган оғиз сути турли микроэлементларга бой бўлиб, бола учун энг қимматли озуқадир. "Оналар мактаби" фаолиятини йўлга қўйганмиз. Психолог Гулнора Дадахўжаева биринчи фарзандини кутаётган ёш оналарга туғруқ олдидан ваҳимага тушмаслик, ўзини қандай тутиш бўйича маслаҳат беради.\nБиринчи фарзандини ёруғ олам билан юзлаштирган она, момоларимиз таъбири билан айт¬ганда, кўзи ёрийди. 9 ойга қадар кўз олди қоронғилашиб юрган аёлга бу ёруғ олам аввалгидек гўзал ва фусункор кўрина бошлайди. Шунинг учунки, унга оналик бахти насиб этди, энди у ана шу жажжигина меҳмонга ўзининг бор меҳрини, қалб ҳароратини улашиб, парвариш қилиши, ўстириб-ундириши керак. Туғруқ бўлими, 8-палатасида ётган келин Ширин Абдуллаева худди шундай ҳиссиётни бошдан кечираётган ёш она бўлиб, у билан суҳбатлашдик:\n– Қизалоқ муборак, умри билан берган бўлсин!\n– Раҳмат. 4 январь куни қизчалик бўлдим. Қийин кунлар орт¬да қолди. 3700 кг. билан дунё¬га келган чақалоғимнинг аҳволи яхши. Менга доялик қилган акушер-гинеколог Маргарита Кимдан жуда миннатдорман. Шифокорлар ҳар куни мени ва гўдагимни кўрикдан ўтказишяпти. Уйга боргач, болани парвариш қилишда нималарга эътибор бериш кераклиги хусусида маслаҳат олдим.\nФертиль ёшдаги аёл жисмоний жиҳатдан соғлом, дуркун, руҳан тетик бўлиши керак. Аммо турмушда учрайдиган турли муаммолар таъсирида аёл экстрагенитал, наслий ёки бошқа сурункали хасталикларга чалинган бўлиши, бу эса унинг ҳомиласига салбий таъсир кўрсатиши мумкин. Бунинг учун ана шундай аёлларга туғруқ олдидан алоҳида парвариш зарур. Ҳомиладорларни туғруққа тайёрлаш бўлимида ҳам зарурий шарт-шароит яратилганига гувоҳ бўлдик. Бўлим мудири, шифокор-гинеколог Дилбар Саа¬таева бу ерда даволаш жараёни қандай ташкил қилиниши тўғрисида ҳикоя қилар экан, шундай дейди:\n– Бўлим 65 ўринга мўлжалланган. Беморларга 6 нафар шифокор хизмат кўрсатади, улардан 5 нафари олий тоифали. Ультратовуш аппарати, электрокардиограмма, клиник лабораторияда аёлларнинг умумий ҳолати бўйича текширув ўтказилади. Олинган хулосага қараб, уларни дори-дармон билан даволашга киришамиз. Баъзи аёллар режали операция¬ни талаб қилади. Уларга алоҳида парвариш муҳим. Ой-куни яқинлашиб қолган оналар тўғридан-тўғри туғруқ залига ўтказилади. Энг муҳими, бўлимимизда ётиб даволанаётган ҳар бир онанинг умумий ҳолати чуқур тиббий кўрик орқали аниқланиши натижасида ҳар бири ўз фарзандини эсон-омон дунёга келтирганини эшитамиз ва хурсанд бўламиз.\nБўлимда даволанаётган 33 ёшдаги Гўзал Қиличева ўз фикрини шундай ифодалайди:\n– Ўғлим 7 ёш, қизчам 5 ёш, учинчи фарзандимни кўриш арафасидаман. Ҳомилам 29 ҳафталик. Тўнғич болаларим операция билан дунёга келган. Учинчисининг ҳам эсон-омон туғилиши учун операция амалга оширилади. Бунга руҳан тайёрман. Мен каби соғлигида муаммоси бўлган оналарга бўлимда даволаниш, тинч ва осо¬йишта дам олиш, овқатланиш учун барча шароитлар муҳайё қилинган. Шифокор-гинеколог Зуҳра Йўл¬дошева ҳар куни мени текширувдан ўтказиб, зарурий маслаҳатини бериб боряпти.\nТуғруқхона қошида маслаҳат-ташҳис поликлиникаси фаолият кўрсатмоқда. Бу ердаги хизмат турлари асосан, ҳомиладорликнинг дастлабки ойларини бошидан ўтказаётган оналар учун мўлжалланган бўлиб, мутахассис-шифокорлар ўз билим, малака ва тажрибаларини қабулида бўлган аёлларга татбиқ этадилар. Поликлиника бош шифокори ўринбосари Саодат Нар¬зиева берган маълумотга қараганда, 2013 йилда ушбу жамоа 30 минг нафар аёлга маслаҳат-таш¬ҳис хизматини кўрсатган.\nПоликлиника коридори ҳар куни оналар билан гавжум, бу ҳолат туғиш ёшида бўлган аёлларнинг ўз соғлиги ҳақида қайғураётганидан далолат беради. Поликлиниканинг қайси шифокори билан суҳбатлашманг, ўз кундалик иш жараёнидан мамнун бўлиб сўзлайди.\nКамола САИДОВА, маслаҳат-ташҳис\n– Қабулимда бўладиган аёллар билан суҳбатлашиш асносида мен бир нарсадан хурсанд бўламан. Ҳозирги оналар бундан 10-15 йил аввалгиларидан кескин фарқ қилади. Қайси жиҳати билан? Уларда тиббий саводхонлик шаклланган, қайси касалликка қайси препарат қўл келади, уй шароитида уни қандай бартараф этиш ёки енгиллатиш мумкин, билишади. Айрим мураккаб ва қалтис ҳолатлардагина улар мутахассис-шифокор маслаҳатига эҳтиёж сезадилар. Полик¬линкамизда ҳомиладорликнинг дастлабки даврини бошдан кечираётган оналар саломатлигини ҳар томонлама таҳлил қилишимиз мумкин. Боланинг она қорнида ривожланиш ҳолати ультратовуш аппаратида текширилади. Қисқаси, ҳар куни 15-18 нафар аёлни қабул қилиб, уларга уй шароитида қўллаш мумкин бўлган тавсия¬ларимизни берамиз.\n...Биз ҳар куни таниш-билишларимиз, дўст-дугона, ҳамкасбларимиз билан юзлашамиз. Ҳар биримиз қачондир, бундан балки 30, 45, 50, 70, 80 йил муқаддам ёруғ оламга меҳмон бўлиб келганмиз. "Инга-инга" деган жа¬ранг¬ли овоз билан ота-онамизга қувонч бахш этганмиз. Ким билсин, қайси биримиз қандай шароитда туғилдик? Бу мулоҳазани келтиришим боиси, бугун дунёга келаётган фарзанд-ларимиз, невара-эвараларимиз учун енгиллик, қулайликнинг чеки-чегараси йўқ. Шунинг учун ҳам улар соғлом, тетик, дуркун, биз ва сиз билмаган нарсалар уларга маълум. Зеро, соғ¬лом она ўз оиласи учун, жамият учун тўрт мучаси соғ болани ҳадя этади.\nЧақалоқ ингасидек ширин ва ёқимли овоз яна бир хонадонда янгради. Республикамиздаги ҳавас қилса арзигулик оилалар сафида яна бир ота-она фарзандли бўлди. Бу албатта, оилалар қувончи-ю, Ватанимиз келажаги порлоқлигидан дарак беради.\nҲулкар КУЗМЕТОВА. СУРАТЛАРДА: туғруқхона ҳаётидан лавҳалар. Суратлар муаллифи Анвар САМАТХОДЖАЕВ.\n№ 2, 10.01.2014 « орқага


06.06.2019\tСпорт Comments Off on Мессини судга беришди – у фирибгарликда гумонланмоқда\n«Барселона» ҳужумчиси Лионель Месси қонун билан боғлиқ бўлган муаммога дуч келди. ABC хабарига кўра, футболчига тегишли бўлган хайрия жамғармасида ишловчи Федерико Реттори уни судга берган. Реттори ташкилотдаги қаллобликларни фош қилувчи ҳужжатларни судга тақдим қилган. Хусусан, гап қалбаки компаниялар орқали пул ювиш ҳақида кетмоқда. Реттори берган маълумотларга қараганда, Мессининг хайрия жамғармаси …\n06.06.2019\tЖаҳон Comments Off on Макка ва муқаддас шаҳарларнинг стратегик ривожланиш режаси тасдиқланди\nСаудия Арабистонидаги Макка ва муқаддас шаҳарлар ишлари бўйича қироллик комиссиясининг кузатув кенгаши шаҳарларнинг стратегик ривожланиш режасини тасдиқлади. Унга мувофиқ, шаҳарлар ривожланишига масъул директория ташкил этилади. Бу ҳақда мамлакат Мудофаа вазири, тахт шаҳзодаси ва кузатув кенгаш раиси Муҳаммад ибн Салмон қарорга имзо қўйган. Қарорда таъкидланишича, муқаддас шаҳарлар ривожланиши бўйича режани амалга ошириш …


ИнтерФУТБОЛ :: Ўзимдан чиққан бало…\nЎзимдан чиққан бало…\nМакнил 2018 йили Adidas билан 6 йиллик шартнома тузган ва унга кўра, 1 миллион фунт олади. У ҳозир 17 ёшда.\n«Манчестер Сити» академияси жамоаларида 600тадан кўп гол урган Чарли Макнил ўтган йили «МЮ» тизимига қайтди ва собиқ клубини «покер» билан жазолади. Тўғри, у бошида «қизил иблислар» даргоҳида таҳсил олган, аммо 2014 йили «шаҳарликлар» академиясига кўчганди. Англия ОАВ маълумотларига қараганда, Чарли қисқа вақтда ёшлар даражасидаги турнирларда 600тадан ортиқ гол урган. Бироқ йигитча «Манчестер Сити» билан профессионал шартнома тузишни хоҳламади ва 2020 йилнинг кузида «МЮ»га қайтди. Текинга эмас, албатта. «Юнайтед» унинг учун 800 минг евро миқдорида товон тўлади.\nМакнилнинг самарадор ўйинлари Европанинг кўплаб кучли клублари оромини ўғирлагани ҳам айни ҳақиқат. The Telegraph нашрида ёзилишича, айниқса, «Ювентус» ва «РБ Лейпциг» йигитчага жиддий қизиқди. Англиянинг ўзида эса, унга «Эвертон» ва «Лидс» бефарқ эмасди. «Манчестер Сити» ҳам табиийки, ёш голеадорни олиб қолишга ҳаракат қилди, бироқ Макнил профессионал шартнома тузиш ҳақидаги бир неча таклифни рад этди. Бежиз эмас - у «МЮ»га қайтишни хоҳлаган экан. Эътиборли томони, Чарли янги-эски клубидаги илк голларини Эдинсон Кавани услубида нишонлади. Демакки, у «Сити» бағрида камол топган бўлсада, «қизил иблислар»га мухлислик қилаверган.\nЯқинда «МЮ» ва «Сити»нинг ёшлар жамоалари ўртасидаги «Манчестер дербиси»да 4:2 ҳисоби қайд этилди. Қаранг, «Юнайтед»нинг 4та голи ҳам Макнил ҳисобига ёзилди ва у ҳар сафар клуб логотипини ўпди. Умуман, Чарли ҳозирга қадар «МЮ» U-18 жамоасининг 11та ўйинида 12та гол уришга улгурди. The Sun нашрида ёзилишича, Макнил 15 ёшида «Сити»нинг 72та ўйинида 110та гол уришдан ташқари, 38та самарали узатма муаллифига айланган эди...


“Темирйўлчилар” машғулотларни давом эттирмоқда - Offside.uz – Offside'да бўлинг, офсайдда қолманг!\n“Темирйўлчилар” машғулотларни давом эттирмоқда\n“Локомотив” иккинчи давра ўйинларига ҳозирликни давом эттирмоқда. Бироқ Олий Лига иккинчи давраси старт олишидан аввал тошкентликлар мамлакат кубоги доирасида учрашув ўтказишади.\nЎзбекистоннинг амалдаги чемпиони ҳамда кубоги соҳиби 28 июльда жорий йилги кубок беллашувлари чорак финал жавоб ўйинлари доирасида “Бухоро” қаршилигини енгиб ўтишга уринади. Ёдингизда бўлса, ушбу икки жамоанинг дастлабки тўқнашувида 0:0 ҳисоби қайд этилган эди. Навбатдаги баҳсда эса ярим финалга қайси жамоа йўл олиши ойдинлашади.\n“Локомотив” футболчилари ҳозирда мазкур баҳсга тайёргарлик олиб боришмоқда. Қуйида жамоамизнинг сўнгги машғулотидан фотолавҳаларни томоша қилишингиз мумкин:\nFK Lokomotiv Tashkent Uzbekistan _ Training s_ 123233\nO Zoteev FK Lokomotiv Tashkent UZB\nLokomotiv FC Tashkent coach Mirko Jelicic AUSTRALIA\nIgnatiy Nesterov UZB Goalkeeper FC Lokomotiv Uzbek-\nMa'mur Ikromov darvozabon LOKOMOTIV FK\nMasharipov Jaloliddin FK Lokomotiv Tashkent UZBEK 99\nMirko Jelicic Lokomotiv Tashkent Uzbek - coach\nAndrey Miklyaev coach LOKO\nFC Lokomotiv Training - Mohamed Kone\nLOKOMOTIV jamoasi mashg'ulot--3434\nKapadze Timur LOKOMOTIV FK\nAndrey Fedorov FYODOROV LOKOMOTIV FK\nOlabiran Blessing Muyiwa FC Lokomotiv Tashkent Uzbekistan\n25/07, 17:17 0


Резавор ўсимликларни парваришлаш бўйича тавсиялар » Навоий вилояти қишлоқ ва сув хўжалиги бошқармаси\nБош саҳифа » Мева ва сабзавотга оид тавсиялар » Резавор ўсимликларни парваришлаш бўйича тавсиялар\n20-03-2015, 11:11 | Мева ва сабзавотга оид тавсиялар\nРеспубликамиздаги мевали ва резавор ўсимликлар ичида қулупнай, қорағат (смородина) ва малина юқори ҳосил бериши, шунингдек, меваси ўта мазалилиги, дориворлилиги билан ажралиб туради. Бу ўсимликлар жуда эрта уйғониши боис, уларни эрта баҳорданоқ қатор оралари юмшатилиб, органик ҳамда минерал ўғитлар билан озиқлантирилади.\nҚулупнай ҳосилдорлиги тупроқни кўкламги юмшатиш вақтига боғлиқ бўлиб, тупроқ қанчалик эрта юмшатилса, ҳосил ҳам юқори бўлади. Ер тобга келиб, яъни қулупнайзорда ишлаш имкони бўлиши билан экин қатор оралари 10–12 см чуқурликда юмшатилиб, ўсимлик атрофидаги тупроққа ишлов берилади. Тупроқ унумдорлигига қараб, ҳар гектар ерга минерал ўғитлардан соф ҳолда 120–180 кг азот, 90–120 кг фосфор ва 30–60 кг калий солинади.\nАзотли ва фосфорли ўғитлар йиллик меъёрининг тенг ярми эрта баҳорда (март), қолган қисми эса ҳосил териб олинганидан сўнг солинади. Ўсимлик бу вақтда келаси йил учун ҳосил куртакларини йиға бошлайди. Туплар эски, қуриган барглардан тозаланади, бунда қуриган баргларни четга олиб чиқиб, ёқиб юбориш керак. Очилиб қолган илдизларга тупроқ солиб чиқилади, чўкиб қолган ёки чуқурроқ экилган тупларнинг ўсиш нуқталари очиб қўйилади. Дала бегона ўтлардан тозаланиб, тупроғи юмшатилиб, экин зичлиги меъёрида ушланади, қуриб қолганлари ўрнига янгиси экилади. Республика шароитида қулупнай етиштиришнинг энг асосий шарти экинни сув билан таъминлашдир. Тез-тез бўладиган ёғингарчиликлар ўсимликнинг вегетация давридаги намга бўлган талабини қондира олмайди. Қулупнай вегетация даврида 13–24 маротаба суғорилади, бунда ҳар суғоришда гектарига 300–800 м3/га сув сарфланади. Фарғона водийсининг шағалли ерлари ҳамда Бухоро, Қашқадарё ва Сурхондарё вилоятларида суғоришни тез-тез, лекин озроқ миқдорда, Тошкент вилоятининг оғир тупроқли ерларида эса камроқ, лекин экин қонгунча ўтказиш зарур. Суғориш вақти ҳаво ҳарорати ва тупроқ намлигига боғлиқдир. Биринчи суғориш мева туга бошлаганда – апрель ойида, лекин баҳор эрта ва қуруқ келганда март ойида бир марта суғорилади, май ойида 3–4 маротаба, июнда 2–3, июлда 3, августда 2, сентябрь ва октябрь ойларида бир маротабадан суғорилади. Ҳосил пишиш даврида жўяк оралатиб суғорилади.\nҚорағат (смородина) кўп йиллик бутасимон ўсимлик бўлиб, бир ерда 15–20 йилгача яхши ўсиб ҳосил беради. Қорағатзорга эрта баҳорда соф ҳолда 120–150 кг азотли ўғит солиниб, қатор ораси 25–30 см чуқурликда ҳайдалиб, туп атрофлари юмшатилади. Кўп йиллик бутасимон ўсимлик бўлганлиги боис, ҳар йили янги новдалар ўсиб чиқиш хусусиятига эга. Новдалари иккинчи йилдан ҳосил бера бошлаб, 3-йилдан 5-йилгача новдада ҳосил ортиб боради. 5-йилдан кейин ҳосил камайиб, меваси майдалашади. Шунинг учун баҳорда 5 ёшдан ошган новдалар ҳамда нимжон бир йиллик новдалар кесиб ташланиб, улар ўрнига бир йиллик яхши ривожланган новдалардан 5–6 таси қолдирилади, қолганлари кесиб ташланади. Бир туп қорағатда 20–25 та ҳар хил ёшдаги новдалар бўлиши таъминланса, мўл ва сифатли ҳосил олинади. Қорағат тупроқ намлиги ва механик таркибига мувофиқ вегетация даврида олти маротабадан ўн икки маротабагача суғорилади. Намлик сақлаш хусусияти яхши бўлган ерларда суғориш миқдори 500–800 м3/га. ни ташкил қилади. Биринчи суғориш гуллаш даврида, мева тугиш бошида эса эгатлар сув билан тўла намлангунча суғорилади. Мева тугиш ва етилиш давомида (май-июнь) суғориш сони оширилади ҳамда 10–15 кунда бир сув берилади. Ҳосил йиғиб-териб олингандан сўнг (июль-август) гулкуртак шаклланадиган давр бошланади. Бу даврда ерлар нам ва юмшоқ ҳолатда бўлиши керак. Сентябрда қорағатни қишловга тайёрлашдан олдин бир маротаба суғорилади, кейин тупроқда намликни сақлаб қолиш мақсадида қатор оралари юмшатилади. Агар тупроқ қурий бошласа ер ёрилади, илдизлари узилади, ўсимлик ўсишдан тўхтаб, барглари сарғаяди, бунга йўл қўймаслик керак.\nМалина тупларининг илдизлари ер юзига яқин жойлашганлиги боис, қатор оралари 10–12 см, туп атрофи 4–5 см чуқурликда юмшатилади. Ярим бутасимон ўсимлик устки қисми икки йиллик, ривожланиш жараёни эса кўп йилликдир. Илдиз тизим кўп йиллик бўлиб, новдалари эса икки йил яшайди. Биринчи йили новда ўсиб-ривожланиб, иккинчи йили ҳосил беради. Ҳосил берилган новда кузгача қуриб қолади. Кузда ёки эрта баҳорда қуриб қолган новдалар кесиб ташланади, ўрнига янги ўсиб чиққан новда қолдирилади, бир йиллик новдаларнинг юқори қисми (150–160 см юқоридан) кесилади. Шунда гул куртаклари яхши ривожланиб, мевалари йирик, сифатли ва мўл бўлади. Малинанинг айрим навлари икки марта ҳосил бериш хусусиятига эга. Ушбу навларда иккинчи йили новдада ҳосил пишиб етилиб бўлгач (майнинг охири ва июнь ойи), август ойига бориб бир йиллик новда ўсиб-ривожланиб, новданинг юқори қисмида гул куртаклари ривожланади ва сентябрь ойида меваси пишади. Малина бир ерда 10–12 йил ва ундан ҳам кўпроқ ўсиб ҳар йили ҳосил беради. Чириндига бой, таркиби яхши ҳамда сувни ўтказувчи қумлоқ ва қумоқ тупроқли ердарда яхши ўсади ва мўл ҳосил беради. Оғир тупроқли, ботқоқ, карбонати кўп ерларда экиш ярамайди. Ҳосилдорлигини оширадиган муҳим агротадбирлардан бири-ўғитлашдир. Маълумки, малина ҳар йили жуда кўп миқдорда бачки илдизлар ҳосил қилади ва тупроқдан кўпгина озиқ моддаларни ўзлаштиради. Шу боис мўл ҳосил олиш учун ҳар йили минерал ўғитлардан бир гектарга суперфосфат 500–600 кг, калий тузи 100 кг, аммиакли селитра 150–200 кг солиш керак. Тупроқ унумдорлигига қараб, ҳар йили ёки йил оралатиб гектарига 60–80 т органик ўғитлар солиш керак. Гўнг, фосфорли ва калийли ўғитлар кузда ер ҳайдалаётган пайтда, азотли ўғитлар эса баҳорда ерни юмшатишдан олдин солинади. Вегетация давомида малина 12–15 маротаба суғорилади, суғориш миқдори бир гектарга 500–600 м3. Биринчи сув ғунча тугаётганда, иккинчиси гуллаш олдидан, учинчи мева тугиш олдидан, тўртинчидан саккизинчигача мева пишаётганда, тўққизинчидан ўн бешинчигача суғориш ҳосилни йиғиб олишдан аввал ўтказилади. Ўсимликни чидамли қилиш мақсадида суғориш сентябрда тўхтатилади. Резавор мевалилар ҳосилдорлигини ошириш ҳамда юқори сифатли мева олиш учун навларни танлаш ва агротехникани қўллашдан ташқари, ўсимликларни касаллик ва зараркунандалардан ҳимоя қилиш тадбирларини вақтида ўтказиш катта аҳамиятга эга. Қулупнай кўпроқ оқ доғланиш, ун шудринг, кулранг чириш касалликлари билан зарарланади Узунбурун, қулупнай канаси, баргхўр, тилла қўнғиз, шиллиқ қурт каби ҳашаротлар мева ва ўсимликка зарар келтиради. Қорағат қисман вертициллез касаллиги, малина эса кўпроқ узунбурун ва ўргимчаккана билан зарарланади. Қулупнайнинг оқ доғланиш касаллигига қарши кузда 3 фоизли Бордо суюқлиги, баҳорда ўсимлик барг чиқара бошлаганда ёки гуллашдан олдин бир фоизли Бордо суюқлиги икки марта пуркалади. Кулранг чириш касаллиги билан ўсимликнинг меваси, гули, мева банди, барги зарарланади. Касаллик асосан мева пишиш олдидан тез-тез суғорилганда ва меваси ерга теккан ҳолларда ривожланади. Зарарланган мевалар чирийди ва кулранг ғубор билан қопланади. Баргларда йирик-йирик тармоқли қора чизиқ, доғ пайдо бўлади. Чириган меваларни териб олиб, кўмиб ташлаш зарур. Ун шудринг касаллиги ўсимликнинг барги, гули, гулғунчаси, етилган меваларни зарарлайди. Касалликка қарши кураш чораси ўсимлик қолдиқларини йиғиб, йўқ қилишдир. Бундан ташқари, касалликнинг дастлабки нишоналари кўзга ташланиши билан чанглаш, унга бир фоизли олтингугурт коллоидини пуркаш лозим. Бу тадбирни ҳосилни териб олишга 20 кун қолгунча ҳар 15–20 кунда такрорлаш зарур. Вертицеллез сўлиш касаллиги қорағатнинг новдаларини зарарлайди, бунда дастлабки белгилари май ойида сезилади. Бир-икки йиллик новдалар сарғаяди ва барглари сўлийди, касаллик даврида қорағат новдаси қисман ёки бутунлай қуриб қолади. Бунда қуриган новдаларни кесиш, касалланган тупларни илдизи ва ер ости новдалари билан олиб ташлаб, тўкилган баргларни йўқотиш керак Зараркунандалардан узунбурун, қулупнай баргхўри, ўргимчакканаларга қарши эрта баҳорда 30 фоизли Карбофос (гектарига 2–4,5 кг) ёки 1 фоизли Бордо суюқлигини пуркаш яхши самара беради. Мазкур тадбирларнинг вақтида ва сифатли ўтказилиши резавор мева ҳосили мўл бўлишига пухта замин яратади.\nМаълумотни таҳрирлади: info - 8-08-2016, 09:26\nРеспубликамизда озиқ-овқат дастури асосида мева-узум маҳсулотлари билан бирга...\nМамлакатимизда озиқ-овқат маҳсулотлари ишлаб чиқаришни кўпайтириш ва ички бозорни...\nБоғларда апрель ойида амалга ошириладиган агротехник тадбирлар бўйича\nЖорий йилда қиш фасли илиқ бўлиб, баҳор ҳар галгидан 10–15 кун олдин бошланди....


ИЛМ УЧУН ЖАҲД-У ЖАДАЛ — Ishonch Gazetasi\nOn Jul 9, 2020 730\nёхуд халқчил сиёсатнинг устувор йўналишлари\nДунё одамзот учун яратилган. Бинобарин уни асраб-авайлаш, жиҳозлаш, зарур бўлганда қутқариш ҳам одамзот ва унинг эзгу амалларига боғлиқ. Президентимиз Шавкат Мирзиёевнинг БМТ минбарида туриб, «Маърифат ва диний бағрикенглик» деб номланган махсус резолюцияни қабул қилиш тўғрисидаги таклифи, 2020 йилнинг «Илм, маърифат ва рақамли иқтисодиётни ривожлантириш йили» деб номланиши шундай амаллардан бўлди, мамлакат ижтимоий-сиёсий ҳаёти янги юксалиш босқичига йўналтирилди, десак муболаға бўлмайди.\nИнсоният бу ёруғ оламда тинч-тотув, аҳил-иноқ яшаши учун, энг аввало, бир-бирини тўғри тушуниши, ҳурмат қилиши, илмий ихтиролари самараларини ўзаро баҳам кўриши, ер, сув ва ҳавони тоза сақлаши, юзага келадиган муаммоларни ақл-идрок, фаҳм-фаросат билан ҳал этиши зарур. Ўзбекистоннинг дунё ҳамжамияти олдидаги ижтимоий ва маънавий нуфузи кейинги йилларда муттасил ошиб бораётганининг боиси ҳам шунда: биз илм, фан тараққиётига, янги замонавий технологиялардан унумли фойдаланишга, рақамли иқтисодиётни йўлга қўйишга, янгича дунёқарашга эга бўлган кадрларни тайёрлашга, мухтасар айтганда, илм-маърифат йўлини тутиб, одамларнинг турфа хил талаб ва эҳтиёжларини тўла қондириш, жамиятнинг барча аъзолари учун зарур шарт-шароитларни яратиш, ўз ҳаётларидан рози бўлиб яшашларига эришишни ўзимиз учун бош мақсад қилиб белгиладик. Бундан тўрт йил аввал бошланган бу йўл давлатимиз раҳбари олиб бораётган янги халқчил сиёсатнинг устувор йўналишларидан бирига айланди.\nТўрт йил тарихан қисқа муддат. Аммо унинг ҳар куни, ҳар бир соати ўзига хос мазмун-моҳиятга эга. Ички ва ташқи сиёсат соҳасида янги саҳифалар очилди, етакчи хорижий давлатлар, биринчи навбатда, қондош ва жондош қўшни мамлакатлар билан дўстона алоқалар қайта тикланди. Йўллардаги сунъий тўсиқлар олиб ташланди, Ўзбекистон раҳбарининг яхши қўшничилик, ўзаро ишонч ва ҳурмат-эҳтиромга асосланган сиёсати минтақа ижтимоий-иқтисодий ҳамда маънавий-маданий ҳаётига ижобий таъсир кўрсатди. Давлат-жамият-шахс муносабатлари эркинлашди. Ҳар бир кишида, айниқса, ёшларда амалга оширилаётган янги ислоҳотларга бевосита дахлдорлик туйғуси пайдо бўлди, фаол ташаббускорлик кайфияти юзага келди. Аҳолини ижтимоий қўллаб-қувватлаш тизими такомиллашаётгани, ёш оилалар ҳар жиҳатдан қўллаб қувватланаётгани, уларга, муҳтож ва ногиронларга уй-жой берилаётгани дунё миқёсида олганда ҳам янгиликдир.\nЎзбекистон бугун давлат ва жамият ҳаётининг барча соҳаларини тубдан янгилашга қаратилган инновацион ривожланиш йўлига ўтди. Бу бежиз эмас, албатта. Чунки миллий тараққиётга эришишнинг бошқа самарали йўли йўқ. Замон шиддат билан ривожланиб бормоқда, эндиликда жамиятга янги фикр, янги ғоя, янги инновацион сиёсат, янги етук кадрлар зарур. Бусиз кўзланган улуғ марраларга етиб бўлмайди. Бундай йўлни танлаганлар, шубҳасиз, ютади. Иккинчи жаҳон урушидан кейин Япония ва бошқа давлатлар айни шу йўлни танлаб, қисқа вақт ичида мамлакат иқтисодиётини йўлга қўя олганлар.\nДавлат ва жамият қурилиши тизимини такомиллаштириш ҳеч қачон эскирмайдиган, кун тартибидан тушмайдиган вазифа. Шундан келиб чиқиб, Президент Шавкат Мирзиёев «Давлат хизмати тўғрисида»ги қонунни ишлаб чиқиш вақти келганини таъкидлади. Ушбу қонуннинг қабул қилиниши, давлат ташкилотлари фаолиятининг очиқлиги, халқ билан мулоқот мамлакатда коррупция, порахўрлик, таъмагирлик каби жиноий хатти-ҳаракатларнинг олдини олади. Давлат ўз хизматчисининг бугуни, эртаси ва, умуман, тақдирига кафил экан, бундай айнишларга ўрин қолмайди. Демакки, жамият ҳаётида маънавий тозариш жараёни юзага келади.\nПрезидент Шавкат Мирзиёев давлатнинг функция ва ваколатлари ҳаддан ташқари марказлашиб кетганини рўй-рост айтиб, бу усулдан воз кечиш зарурлигини уқдирди. Чунки ҳар қандай марказлашув замирида қуйига нисбатан ишончсизлик кайфияти мавжуд бўлади. Туман ҳаётига тааллуқли оддий муаммони марказий идоралар орқали ҳал этиш, бунинг учун қанчадан-қанча қоғоз қоралаш, навбат кутиш, имзо қўйдириш, димоғдор «тўра»ларнинг қабулхоналарида сарғайиб ўтириш жамиятнинг бугунги даражасига мутлақо тўғри келмайди.\nҲар бир йил ўз ўтмишдошидан фарқ қилади. Худди шундай, дунё ҳам кечаги дунё эмас. Муҳим стратегик чорраҳаларда турфа даражадаги давлатлар манфаатларининг ўзаро тўқнашувлари кузатилмоқда. Унинг замирида табиий бойлик, мўмай хомашё захиралари тасарруфини қўлга киритиш, ўзга халқларнинг асрлар давомида шаклланган турмуш тарзи ва миллий қадриятларини «замонавийлаштириш», ёшларни бефарқлик, масъулиятсизлик касалига мубтало қилиш, миллий маданият асосларини оломон маданиятига алмаштириш мақсади ётади. Мафкуравий хуруж кўринмас офат янглиғ халқ, миллат ҳаётига қўнғироқ чалмай кириб келади, чуқур илдиз отади, одоб-ахлоқ қоидаларини емиради, онг-шуурда хиёнат ва сотқинликка майл уйғотади.\nЎзбекистон бугун илм, фикр жамиятига айланмоқда. Уйғоқ фикр давлат ва жамиятни ҳаракатда, курашда, изланишда, демакки, ривожланишда ушлаб туради. Фикрлар хилма-хиллиги миллий тараққиёт йўлларини очади. Фикр мудрай бошласа, унга эҳтиёж сусайса, жамият ҳам мудрай бошлайди. Абу Ҳомид Ғаззолийнинг қуйидаги фикрига эътибор беринг: «Суннатда бир соат фикр қилиш бир йиллик нафл ибодатидан яхшидир. Аллоҳнинг китобида ҳам тадаббур ва эътибор, мулоҳаза ва тафаккур хусусида кўп тарғиблар бор. Фикрнинг нур калити ва фаҳмлаш ибтидоси экани сир эмас. У илмларни овлайдиган тўрдир…».\nИлмларни эгаллашдаги сусткашлик, бепарволик хусусида кўп ва хўб ёзилган. Абдулла Қодирийнинг «Аҳволимиз» шеърида ўқиймиз:\nКўр бизнинг аҳволимиз, ғафлатда\nЖойи келган чоғида виждонни\nЎғлимизга на адаб, на фан,\nна яхши сўйламак,\nНа Худони буйруғи бўлган улум\nҚорнимиз шундан иборат бўлди\nЎнтадан бедона боқиб, ёзу қиш\nҲамда ҳар кун такяларда наша,\nБаччага кокил солиб, оҳ-воҳ\nКелингиз, ёшлар, зиёлилар, бу кун\nУхлаганлари агар Қодир эса,\nТаниқли мутафаккир Исмоил Гаспринский «Таржимон» газетининг 1883 йил 15-сонида эълон қилинган «Меҳнат ва тараққиёт» номли мақоласида куюниб ёзган эди: «Муаллимлик (бизда) қадрсиз, шарафсиз. Мактаблар ночор. Мадрасалар ночор. Лондонга боринг-да, биринчи дуч келган мактабга киринг: 10-12 ёшлик болаларнинг фикр-қарашлари қанақа? – Биздаги қирқ ёшлик кишилардек фикрлайдилар. Бир неча тил ўрганадилар, етти-саккиз фан ўқийдилар… Мактабда илм ўргатилади. Кўчага чиқсангиз, оддий одамлар ҳуқуқ ва фалсафа, ижтимоиёт ва сиёсат ҳақида шундай фикрлайдиларки, ҳайрон қоласиз. Кутубхоналарда хилма-хил тилларда миллионлаб китоблар… Фабрика-заводларга киргудек бўлсак, унда кўрганларимиз биз учун охирзамоннинг нақд ўзи: беш юз йиллик эман қалинлигидаги маъданни ёғдай кесадилар, минг пудлик темир чўкич уни дазмоллаб, инжа (нафис) тунукага айлантиради. Инглизлар бунга меҳнат ва билим туфайли эришдилар…».\nБундай аянчли аҳволни Тавалло жуда ўхшатиб ҳажв қилади:\nКелтурунг занбарак, қурол\nБиз билурмиз, сиз тўғри\nЛек биз ялғонлар қотуштирамиз.\nДўстни душман этуб, солиб иғво,\nГап тошуб ўртага чоқуштирамиз.\nШундай бўладики, ҳаётимизда, турмуш тарзимизда мавжуд айрим камчиликлар, феъл-атворимиздаги нуқсонлар, тарбиянинг бузилаётгани, бепарволик, танбаллик, ўзимбўлайчилик кайфиятлари хусусида гап очилса, кўплар буларнинг ҳаммасига бугунги «алғов-далғов, ур кетди, сур кетди» замон айбдор дейди. Зиммасига ҳеч нима олмайди. Аслида-чи? Бу саволга шоир Тавалло ўз вақтида ғоят ўринли жавоб берган:\nТескари деманг, замон, бизнинг\nЭлдин ибрат олмайин, бизда\nЙўқ деманг, бизда муҳаррир, шоир,\n«Ой юзунгдан, вой кўзунгдан»\nдеб ёзишлар тескари.\nЎзгалар тонг отмайин мактабга\nТушгача уйғонмайин бизда\n«Тараққий топган миллатлар эрта тонгда саф-саф бўлиб, илму маърифатга йўл тутсалар, биз тўда-тўда бўлиб ошга чопамиз», дейди Фитрат домла. Шоир Мискиннинг қуйидаги мисралари янада таъсирчан:\n«Илмсизликдан бўлур бўлса қаю\nмиллатга келса ҳар азоб.\nИлмсизликдан қилур чўх ғайрилар\nИлмсизликдан эрур тўти уйи\nЭй мусулмонлар, бизим сиздан бу\nИлм учун жаҳду жадал қилмоқ\nБарча миллат ичра бизлар илм\nИлмсизликдан мудом музтар ўлуб,\nТўйдилар бегоналар илм ила,\nИлм боғида ҳама булбул эса,\nХХ аср бошларида «Илмсизлик миллатни охир-оқибат хароб қилади, эл-юрт бошига неки азоб, неки хароблик келса, билингки, бу – илмсизлик оқибатидир. Бошқалар илм булоғидан баҳраманд бўлиб, тўйиб турганларида, биз оч-яланғоч ўтирибмиз. Бас, биз ҳам илм олишга жаҳд-у жадал қилайлик, илм боғида булбулдек сайрайлик. Умр беҳуда ўтиб кетади, чойхона-ю майхонани макон айлаб, ёнбошлаб ётавермайлик. Олим-у фозиллар боис, дин-у миллат обод бўлғай», дея ўз ватандошларини илм зиёсига даъват этган Мискин домланинг бу изтиробли сатрлари ҳамиша ёдимизда бўлиши керак.\nБугунги мураккаб шароитда ҳар бир давлат ўзи кўзлаган мақсад сари интилар экан, илм-фан ютуқларидан ғоят самарали фойдаланишга ҳаракат қилмоғи лозим. Мутафаккир боболаримиз айни шу ҳақиқатни кўп бор такрорлашган. Бугунги кунларимизнинг энг ёрқин воқеаларидан бири давлатимиз раҳбарининг илм-фан ривожига алоҳида эътибори десак, муболаға бўлмайди. Деярли фалаж аҳволга тушиб қолган Фанлар Академияси томирларига жон кирди, моддий-техник базаси мустаҳкамланди, академия таркибида қатор илмий-тадқиқот институтлари ва марказлар ташкил этилди. Шу билан бирга, мамлакатимиз олий ўқув юртларининг сони сезиларли даражада ошди, нуфузли хорижий ўқув юртларининг филиаллари иш бошлади, кечки ва сиртқи бўлимлар тикланди. Умрини илм-фан тараққиётига бағишлаган муҳтарам олимларимизга эътибор кучайди, «Устоз-шогирд» мактаблари фаолияти йўлга қўйилди. Олий ўқув юртлари раҳбарларига маълум мустақилликлар берилди. Энг муҳими, «квота» деган тўсиқ бекор қилинди. Фақат футболда эмас, илмий йўналишда ҳам ўзига хос «селекция» билан шуғулланиш, иқтидорли ёшларни имтиёз асосида ўқишга қабул қилиш топшириғи берилди. Ҳудудларда Президент мактаблари ташкил этилди. Ижодкорларни қўллаб-қувватловчи «Илҳом» жамоат фондининг ташкил этилиши, маданият ва санъат муассасалари ҳамда йирик компания ва банклар ҳамкорлигида «Дўстлар клублари» фаолият бошлагани, «Адиблар хиёбони» янгидан қад ростлагани ҳам қувончли воқеалар сафидан жой олди. Муҳими, ватандошларимизда Ўзбекистоннинг эртанги янада ёруғ кунларига ишонч мустаҳкамланди.


«Алкоголь» лицензияси қанчага тушади | NORMA.UZ\n«Алкоголь» лицензияси қанчага тушади\nАлкоголли маҳсулотларни ишлаб чиқариш ва улгуржи сотиш фаолиятини лицензиялашнинг янги тартиби лойиҳаси ҚҲТБТ порталида жойлаштирилган.\nЭслатиб ўтамиз, алкоголли маҳсулотларни ишлаб чиқариш ва сотиш соҳаси ислоҳ этилди (5.02.2019 йилдаги ПФ–5656-сон Фармон):\nузумчилик ва виночиликни бошқариш тизими қайта ташкил этилди;\nалкоголли маҳсулотларни ишлаб чиқарувчилар учун янги лицензия талаблари белгиланди ва 1 июлгача лицензияларни қайта расмийлаштириш мажбурияти қўйилди;\nалкоголли маҳсулотлар билан улгуржи савдо қилишга лицензия жорий этилмоқда.\nЛицензияловчи орган – Молия вазирлиги ҳузуридаги Алкоголь ва тамаки бозорини тартибга солиш инспекцияси. Лицензиялар оддий (намунавий), амал қилиш муддати чекланмаган.\nЛицензия олиш учун зарур ҳужжатларни шахсан келиб, олинганлиги тўғрисида хабар берган ҳолда почта орқали ёки талабгорнинг ЭРИ билан тасдиқланган электрон шаклда тақдим этиш мумкин бўлади. Аризада электрон манзил кўрсатилса, қабул қилинган қарор тўғрисидаги хабарнома унга электрон шаклда йўлланади.\nТегишли ҳужжатлар пакети олинган кундан бошлаб ишлаб чиқариш бўйича қарор қабул қилишга – 30 кун, улгуржи савдо бўйича 10 кун муҳлат бериш таклиф этилмоқда. Зарурат туғилганда Инспекция жойга чиққан ҳолда ишлаб чиқариш шароитларини текширади.\nҚабул қилинган қарор ҳақида талабгор уч иш куни ичида хабардор қилинади. Ижобий қарорга келинганда у йиғим тўлаши (қуйидаги жадвалга қаранг) ва лицензия битимини имзолаши керак бўлади.\nЛицензия берганлик учун йиғим миқдори\nҚуйидаги турдаги маҳсулотларни саноат миқёсида ишлаб чиқариш фаолиятини амалга ошириш ҳуқуқи учун:\nузумдан тайёрланган вино материаллари;\nмева, резавор мевадан тайёрланган вино материаллари\nузум ва мева, резавор мевадан тайёрланган спирт хом ашёси;\nвижиллайдиган ва газланган вино\nвино спирти, узум ва мева, резавор мевадан тайёрланган тозаланган спирт;\nузум, вино, коньяк дистилляти;\nмева, реза мева ва кальвадос дистилляти;\nузум (табиий винолардан ташқари) ва мева, реза мевадан тайёрланган вино;\nузум ва мевадан тайёрланган ароқ;\nконьяк, коньякли ичимлик, бренди;\nтамаки маҳсулотлари (барча тоифадаги сигареталар, папирослар, сигаралар ва сигариллалар)\n1 000 ЭКИҲ\nўткирлиги 7,0%дан 22,0%гача бўлган вино ичимликлари\n1 500 ЭКИҲ\nтозаланган истеъмол этил спирти;\nтехник этил спирти;\nликёр-ароқ маҳсулотлари (пиводан ташқари)\n3 000 ЭКИҲ\nАлкоголли маҳсулотларни улгуржи сотиш фаолиятини амалга ошириш ҳуқуқи учун\nТурли «нарх» гуруҳидаги маҳсулотларни ишлаб чиқариш учун алоҳида лицензиялар расмийлаштирилади ва ҳар бирига кўрсатилган миқдорларда йиғим тўланади. Йиғим келиб тушгач, талабгор ўзи имзолаган лицензия битимини тақдим этганидан кейин 3 кун муддат ичида лицензия берилади.\nЛицензиялаш, рухсат бериш ва хабардор этиш тартиби битта қонунда бўлади


Huawei ромсиз экранли Honor V10’ни расман тақдим этди - Terabayt.Uz\nHuawei ромсиз экранли Honor V10’ни расман тақдим этди\nХитойдаги махсус тадбирда Huawei компанияси Honor V10 смартфонини расман намойиш қилди. Янги қурилманинг хусусиятлари тўғрисида Fone Arena нашри маълумот берган.\nHonor V10, аввало, урфга кирган ромсиз экранли дизайни билан эътиборга лойиқ. Томонлари ўзаро 18:9 нисбатда бўлган мазкур дисплейнинг ўлчами диагоналига 5,99 дюймни ташкил этади. Унинг тасвир сифати эса Full HD+ (2160 x 1080 пикселли) форматида.\nСмартфон корпуси металлдан ишланган, унинг қалинлиги атиги 6,97 миллиметрни ташкил этади. Гарчи экраннинг ён томонлари ромсиз бўлса-да, унинг тепа ва пастки қисмларида ром мавжуд. Қойил қоларли жиҳати – Huawei айни шу юпқагина пастки ромда «Уйга» механик тугмаси ҳамда унда бармоқ изи сканерини жойлаштира олган.\nДевайс тезкор ва ички хотирасининг ҳажмига кўра бир нечта версияда тақдим этилган: 4/64 ГБ, 6/64 ГБ ва 6/128 ГБ. Унга Huawei’нинг «сунъий идрокли» Kirin 970 процессори, ўрнатилган. Айтиш керакки, компаниянинг сўнгги флагманлари, жумладан, Mate 10 Pro модели ҳам шу процессор базасида ишлайди.\nHonor V10 моделига қайтадиган бўлсак, унинг асосий камераси қўшалоқ – 16 мегапикселли RGB-сенсор ҳамда 20 мегапикселли монохром сенсорлардан иборат. Смартфоннинг «сунъий идрок» тизими камеранинг энг мақбул созламаларини автоматик тарзда ўрнатиб, лавҳалар ва объектларни тезкорлик билан фарқлай билади. Селфи учун эса 13 мегапикселли камера ажратилган бўлиб, у ҳам портретлар учун «сунъий идрок» тизими билан тўлдирилган.\nЎҚИНГ: Huawei мақтанди: «Бу сизга смартфон эмас!» (+видео)\nHuawei мазкур моделига EMUI 8.0 қобиғидаги Android Oreo операцион тизим талқинини жорий этган. Аккумулятор сиғими ҳам зўр – 3750 мА/соат бўлиб, унга 5V/4.5A тезкор қувватлаш технологияси татбиқ этилган. Смартфон иккита SIM-карта билан ишлай олади, тағин уларнинг ҳар иккаласи ҳам 4G VoLTE технологиясини қўллаб-қувватлайди. Шунингдек, симсиз алоқанинг Wi-Fi (802.11ac), Bluetooth 4.2 LE, NFC, GPS интерфейслари жорий этилган, USB Type-C порти мавжуд.\nЯнги смартфон тўрт хил: қора, мовий, тилларанг ва қизил рангларда тақдим этилган. Девайснинг ўлчамлари 157 х 74,98 х 6,97 миллиметрни, вазни эса 172 граммни ташкил этади.\nHonor V10 қиймати эса хотира ҳажмига боғлиқ: 4/64 ГБлик версияси 409 доллар, 6/64 ГБлик талқини – 454 доллар, 6/128 ГБлик версияси эса – 530 долларга нархланган. Унинг савдоси 5 декабрдан бошланиши хабар қилинган.\nЎҚИНГ: «Малика»да Huawei смартфонлари нархлари – пластик орқали харид қилинг! (2017 йил 28 ноябрь)\n#андроид смартфон #хабарлар #янги технологиялар #Huawei Honor V10


Директорнинг қонунга зид “ташаббуси” ошкор этилди — Teletype\nДиректорнинг қонунга зид “ташаббуси” ошкор этилди\nРЕСПУБЛИКАМИЗ умумтаълим мактабларида бу йилги ўқув машғулотлари якунланди. Ҳадемай, янги ўқув йили ҳам бошланади. Гурлан туманидаги 2-сонли умумтаълим мактаби директори А.Жуманов ғаройиб “ташаббус” билан чиқди. Махсус баённома орқали мактабнинг бир гуруҳ техник ходимлари: фаррош ва қоровулларни бу ерда бошлаб юборилган жорий таъмирлаш юмушларига жалб қилди. Директор бу иш мамлакатимизнинг амалдаги ҳуқуқий ва меъёрий ҳужжатлари талабларига зид эканлигини билса-да, ниятидан қайтмади, билганидан қолмади. Натижада, хизмат вазифаси мактаб озодалигини таъминлаш, чор-атрофни супуриб-сидириш ҳамда ҳудудни қўриқлашдан иборат бўлган 10 га яқин ходимлар хизмат йўриқномасида белгиланган юмушлар бир четда қолиб, уларга дахли бўлмаган жорий таъмирлаш ишлари майдонига йўл олишди.\nНожўя ишдан наф чиқмаслиги аён. Амалда ҳам шундай бўлди. Директорнинг қонунга зид “ташаббуси” тез орада ошкор бўлди. Қонунга зид номақбул ҳужжат ўз кучини йўқотди. Директорнинг ўзи эса ходимларнинг ҳуқуқ ва эркинлигини поймол этгани, Маъмурий жавобгарлик тўғрисидаги кодекснинг 51-моддасида ифодасини топган қоидаларга хилоф равишда иш тутгани учун энг кам ойлик иш ҳақининг 5 баравари миқдорида жаримага тортилди.\nСир эмас, кўпинча бирор ишга бел боғлаётиб, у ўзини оқлармикан, ишлар юришиб кетармикан, элу юртга наф етармикан, деган ўй-андишага борамиз. Оқилона ҳамда пойқадами қутлуғ ишлар доимо ўз самарасини беради. Буни кейинги йилларда бутун юртимиз бўйлаб бошланган фаол ва шиддаткор ишлар, Президентимизнинг унга йўл очган Фармон ва қарорлари, қонунчилигимизнинг янгидан-янги қирралари ва уни турмушга татбиқ этиш соҳасидаги саъй-ҳаракатлар янада яққол тасдиқламоқда. Давлатимиз раҳбарининг 2018 йил 13 апрелдаги “Давлат ҳуқуқий сиёсатини амалга оширишда адлия органлари ва муассасалари фаолиятини тубдан такомиллаштириш чора-тадбирлари тўғрисида”ги Фармони ижроси билан боғлиқ саъй-ҳаракатлар ҳам шу тариқа эл-юрт манфаатини кўзловчи хайрли амаллардан биридир. Гарчи оддий ва кундалик фаолиятнинг кичик нуқтаси тарзида кўзга чалинаётган бўлса-да, юқорида ҳукмингизга ҳавола этилган мисолнинг ўзи бунга ёрқин далил саналади.\nЭнди яна бир далилни келтирамиз. Яқинда Қўшкўпир туманида ўтказилган адлия сайлида нуроний отахонлардан бири: “Олдинлари одамлар адлия ходимларини излаган ҳолда 50-60 километрлаб йўл босиб, вилоят маркази Урганчга боришарди, мана кўриб турибмизки, Президентимизнинг ташаббуси асосида иш бошлаган янги бўлим ўз оёғи билан ҳузуримизга келди, энди барча мушкулларимиз шу ернинг ўзида ечим топаяпти”, деди самимий миннатдорчилик туйғуси билан.\nАдлия бўлимларининг шаҳар ва туман бўғинлари фаолият бошлаганидан буён ўтган қисқа вақт ичида биргина Хоразм вилоятининг ўзида жами 1700 та қонун ҳужжатлари матни давлат бошқарув органлари ҳамда бошқа тегишли ташкилотларга етказиб берилди. Жойлардаги адлия бўлимлари бошлиқлари ҳозирнинг ўзидаёқ тегишли шаҳар ва туманларда ўтаётган “Ҳокимлик соатлари”нинг доимий қатнашчилари, ҳуқуқий йўриқчи ва оқил маслаҳатчи мақомида намоён бўлишаяпти. Ноқонуний тарзда ўзлаштирилган бир неча миллион сўм миқдоридаги маблағ эгаларига қайтарилди. Мазкур бўлимларга жисмоний ва юридик шахслар томонидан йўлланган 89 та мурожаат ҳам пухта ўрганилди. Эътиборли жиҳати, бу мурожаатларнинг 80 фоиздан зиёди асосли, деб топилди ва тўла қаноатлантирилди. Қолганларига асосли тарзда ҳуқуқий маслаҳат ва йўл-йўриқ берилди. Адлия бўлимининг амалий кўмагидан баҳраманд бўлганлар орасида боғотлик фуқаро Павел Буданов ҳам бор. У адлия бўлими ходимлари томонидан уюштирилган сайёр қабул чоғида анчадан буён иш излаётганини айтиб, бўлим раҳбарига мурожаат қилди. Талаб қаноатлантирилди. Буданов ўзига мақбул иш ўрнига эга бўлди.\nИшончимиз комилки, адлия тизимининг бевосита одамлар ҳузуридаги бундай сермаҳсул фаолиятидан халқ ҳам, давлат ва жамият ҳам бирдай наф ва манфаат топади.


26 ноябр 2020, Тошкент вақти: 09:49\nЯнги йил байрами арафасида Тошкент бозорларида яна гўшт ва гўшт маҳсулотлари қимматлади. Айни пайтда, бир бутилка Coca-Cola саккиз минг сўмлигича қолмоқда.\nТошкентнинг “Чорсу” бозорида гўшт сотадиган Рустам қассоб Озодлик билан суҳбатда шу кунларда мол гўштининг нархи кўтарилганини айтди.\nЖумладан, мол гўшти нархи пойтахт бозорларида 23 минг сўмдан 27 минг сўмгача қимматлаган.\n- Нархлар кўтариляпти. Ҳозир бир кило лаҳм мол гўшти 22 минг-23 минг сўм бўляпти. Сон 19 ярим минг бўляпти. Энди ҳар-хилда мол гўшти, ўзига қараб, - деди Рустам қассоб.\nУ бозорда мол гўшти нархининг кўтарила бошлаганини Самарқанд, Қарши ва бошқа вилоятлардан пойтахтга мол олиб келиш камайгани ва одатдагидек, янги йил арафасида гўшт ва гўшт маҳсулотларига талаб ортгани билан изоҳлади.\n“Чорсу” бозоридаги дўконлардан бирининг ходими Адҳамжон Озодликка мол гўштидан ташқари, асосан Тошкентда истеъмол қилинадиган от гўштининг нархи ҳам кўтарилганини айтди.\n- Мен яқинда норинбоп от гўштини сотиб олдим. Бир кило лаҳм от гўштини 27 минг сўмдан беришди. Ўзи суякли от гўштини 22 минг -23 минг сўмдан сотишаётган эди. Лаҳми 23-24 минг атрофида эди. Янги йил олди сал кўтарилибди, - дейди Адҳамжон.\nУнинг айтишича, байрам арафасида “Чорсу” бозорида битта қази нархи, оғирлигига қараб, 40 минг сўмгача кўтарилган.\nАдҳамжон “Чорсу” бозоридаги бошқа озиқ-овқат маҳсулотлари ва кийим-кечаклар нархи кўтарилмагани, аммо “қора бозор”да доллар қарийб минг сўмга ошиб, ҳозирда бир АҚШ доллари 2840 сўмдан алмаштирилаётганини қўшимча қилди.\n23 декабрь куни Uzmetronom.com мустақил Интернет газетаси Тошкентдаги дўконларда бир ярим литрлик бир бутилка Coca-Cola ичимлиги нархи ҳеч бир сабабсиз 6 ярим минг сўмдан 8 минг сўмгача бўлган нархда сотилаётганини ёзди.\nФарғонада гўшт ва бошқа озиқ-овқат маҳсулотлари нархи ошмаган\nФарғоналик Абдусалом Эргашев Озодлик билан суҳбатда Янги йил арафасида Фарғона ва Марғилон бозорларида озиқ-овқат нархлари кўтарилмагани, бироқ бозорда харидорлар ҳар йилгидан кўп эканини айтди.\n- Гапни рости бизда нархлар ўзгаргани йўқ. Ширинлик, ичимликларнинг нархи ўша-ўша. Лекин камайиб боряпти. Бу ҳар йилги Янги йил арафасида бўладиган ҳолат. Ўзбекистонликларнинг энг катта байрамларидан бири шу Янги йил. Фарғонада бир ярим литрли Coca-Colaнинг нархи тўрт ярим минг сўм, - деди Абдусалом Эргашев.\nУ Фарғонада Coca-Cola нархининг ошмаганини Наманганда ушбу салқин ичимликни ишлаб чиқарадиган йирик завод борлиги билан изоҳлади.\n- Бизда Наманганда Coca-Colaнинг филиали бор. Эҳтимол Тошкентдаги завод етказиб бера олмаётгандир. Шунинг учун ҳам нархда фарқи бўлса керак, деди Абдусалом Эргашев.\nCoca-Cola компаниясининг Марказий Осиёдаги энг йирик заводи ҳисобланган Тошкент шаҳри Бектемир туманида жойлашган "Мега" заводида шу кунларда Coca-Cola ичимлиги жуда оз миқдорда ишлаб чиқарилаётгани ҳақида Озодлик аввалроқ маълум қилган эди.\nCoca-Cola Icihmligi Uzbekiston, LTD корхонасининг ўзини таништирмаган мутахасиси Озодлик билан суҳбатда ишлаб чиқаришда ишлатиладиган концентратнинг етишмаётгани боис юзага келган танқислик маҳсулотлар нархининг кўтарилишига сабаб бўлганини айтган.


Владивостокда Ўзбекистон консуллиги очилди\n16 январ 2021, Тошкент вақти: 20:39\nКонсуллик очилиш маросими. Приморск ўлкаси маъмурияти матбуот-хизмати фотоси\nРоссиянинг Узоқ Шарқидаги Владивосток шаҳрида Ўзбекистоннинг яна бир бош консуллиги очилиш маросими бўлиб ўтди. Бу Ўзбекистоннинг Россияда очилган бешинчи консуллигидир.\n2019 йилнинг 1 мартида Россиянинг Узоқ Шарқида Ўзбекистоннинг илк дипломатик ваколатхонаси очилиш маросими бўлиб ўтди.\nВладивосток шаҳрининг Верхнепортовая кўчаси 46 уй манзили бўйича жойлашган бош консуллик Рустам Исмоилов томонидан бошқариладиган бўлди.\nМаҳаллий журналистлар саволларига жавоб берган Ўзбекистон элчихонасининг Россиядаги Бош консули Меҳриддин Хайриддинов Приморье ўлкасидаги бу муассаса асосий вазифаларини белгилаб берди:\n- Владивостокдаги бош консуллик нафақат гражданларимиз ҳуқуқ ва манфаатлари ҳимояси, балки давлатларимиз ўртасидаги савдо-иқтисодий муносабатларни кенгайтириш билан ҳам шуғулланади, деди Меҳриддин Хайриддинов.\nПриморск ўлкаси маъмурияти хабарига кўра, консуллик очилиш маросимида Приморск ўлкаси вице-губернатори вазифасини бажарувчи Константин Богданенко, Россия Ташқи ишлар вазирлигининг Владивостокдаги вакили Евгений Волосастов ва маҳаллий ўзбек диаспора вакиллари ҳам қатнашди.\nОчилиш маросимидан кейин бўлиб ўтган икки тарафлама учрашув давомида Приморье ва Ўзбекистон ўртасидаги ҳамкорликда савдо-сотиқдан ташқари туризм, транспорт, меҳнат миграцияси ва логистика йўналишларига катта эътибор берилиши таъкидланди.\nКонстантин Богданенко бугунги кунда минтақада ўзбек инвестицияси билан ишлаётган 8-та корхона мавжудлиги ва уларнинг ҳаммаси савдо соҳасида фаолият юритаётганини билдирди.\nВице-губернатор 2018 йил давомида Приморск ўлкаси ва Ўзбекистон ўртасидаги товар айирбошлаш 1,7 миллион долларни ташкил этган, деди.\n- Ҳамкорликни кенгайтиравериш керак. Бош консуллик очилиши билан бу иш тизимли асосда олиб борилишига ишониб қоламан, деди маъмурият бош консулга қўлидан келган ёрдамни аямаслигини билдирган минтақанинг вақтинчалик раҳбари Константин Богданенко.\nУчрашувда сўзга чиққан Владивостокдаги ваколатхона янги раҳбари Рустам Исмоилов Ўзбекистонда айниқса мева-сабзавот ва ип-газлама ишлаб чиқариш ўсиб бораётгани ва ўзбек тадбиркорлари айнан шу соҳа маҳсулотларини Владивостокка етказиб беришга қизиқиш билдираётганини маълум қилди.\nРасмий ҳисоб-китобларга кўра, биргина Приморьеда 9 мингдан зиёд ўзбекистонлик муҳожир яшаб келмоқда.\nШу тариқа, Владивостокдаги ўзбек консуллиги Россиянинг Узоқ Шарқ федерал округида (Амур вилояти, Яҳудийлар мухтор вилояти, Камчатка ўлкаси, Магадан вилояти, Приморск ўлкаси, Саха Республикаси (Ёқутистон), Сахалин вилояти, Хабаровск ўлкаси, Чукотка мухтор округи) хизмат кўрсатиши айтилди.\nБу кунгача Узоқ Шарқ минтақаларидаги муҳожирлар ўз муаммолари билан Новосибирск ёки Москвадаги консулликларга мурожаат қилиб келган.\nЎтган 2018 йилда Москва ва Новосибирскда фаолият юритаётган Ўзбекистон бош консулликлари қаторига Санкт-Петербург ва Екатеринбургда очилган ваколатхоналар қўшилганди.\nЎзбек расмийлари яқин орада Татаристоннинг Қозон шаҳри ва Жанубий федерал округи маркази Ростов-Дон шаҳарларида ҳам шу каби идоралар очилиши кутилаётганини хабар бериб келмоқда.\nВладивосток шаҳрида меҳнат қилаётганбир вақтнинг ўзида таҳсил олаётган ўзбекистонлик Шоҳида ўлкада консуллик очилишини қўшқўллаб қувватлашини Озодликка билдирди.\n- 1 март куни очилди. Офисимизга ҳам кўпчилик келиб “Қачон очилади?”, деб сўрашди буни! Чунки документларини йўқотган, шу ерда фарзандли бўлган, ёрдам сўраётган ва ўзларини бошқа проблемалари билан одамлар жуда кўп. Илгари фақат Москва ё Новосибирск орқали ҳал қилишарди. У ерда навбат қанақалигини биласиз, ёзилиш керак, приёмларига тушиш қийин... Жуда қулай бўлди энди! Бизга айтишдики, жиҳозлар келтирилса, бу ерда загранпаспорт қилиш бошланар экан, Ўзбекистонга бормасдан шу ерда қилса бўларкан. Лекин, менимча, консуллик ҳали иш бошлашгани йўқ, деди Шоҳида.\nРоссиянинг қатор шаҳарларида консулхона ташкил этилиши тўғрисида Ташқи ишлар вазирлиги 2017 йилнинг 24 апрелида маълум қилган эди.\n2018 йилнинг августида Екатеринбург, Қозон, Владивосток ва Ростов Дон шаҳарларида Ўзбекистон консулхоналари ташкил этилгани, аммо шу кунгача бино йўқлиги муносабати билан ишламай келаётгани билдирилган.


23 феврал 2020, Тошкент вақти: 00:29\nНаманганнинг Чорсу бозорида ёпилган дўконлар.\nНаманган шаҳридаги Чорсу деҳқон бозорида йиллардан бери савдо қилиб келган тадбиркорлар дўконлари 21 июлда шаҳар ҳокимлиги томонидан ҳеч қандай огоҳлантиришсиз ёпиб қўйилди.\nБу ҳақда Озодликка бир нечта тадбиркор арз қилди.\nБозор маъмурияти шаҳар ҳокимлигининг бозорни тартибга солиш чора-тадбирлари доирасида кийим-кечак дўконлари ёпилганини тасдиқлади.\nЧорсу бозорида 2010 йилдан буён дўкон ижарага олиб, тадбиркорлик қилиб келган Азимжон Деҳқонов дўконлар ёпилиши ортидан ўзи қатори юздан ортиқ одам ишсиз қолгани, тадбиркорлар эса катта миқдорда зиён кўрганини айтди:\n- Тадбиркорларга камида бир ой олдин огоҳлантириш берилиши лозим эди. Огоҳлантириш муддати ўтганидан сўнггина дўконлар ёпилиши керак эди. Булар бир кунда “молларингни олиб чиқиб кет”, деб эртасига дўконларни муҳрлаяпти. Ҳозир савдогарлар молини нима қилишини билмай юрибди. Озгина муҳлат берилса, молларни кўтарасига сотиб, ўз қўлимиз билан дўконни топширар эдик, - дейди наманганлик тадбиркор.\nНаманганнинг Чорсу бозоридаги кийим-кечак дўконлари.\nОзодлик билан суҳбатлашган наманганлик бошқа бир тадбиркор шаҳар ҳокимлигининг дўконларни ёпиш қарорини президент сиёсатига зид деб билишини айтади.\n- Президентимиз битта иш ўрни яратган одамни бошимга кўтараман, деганлар. Ҳокимият дўконларни ёпиб, юзлаб одамларни ишсиз қолдиряпти, - дейди исми сир қолишини истаган наманганлик тадбиркор.\nБозор маъмурияти шаҳар ҳокимлигининг бозорни тартибга чолиш чора-тадбирлари доирасида кийим-кечак дўконлари ёпилганини тасдиқлади.\n- Деҳқон бозоридан бир километр узоқликда кийим-кечак дўкони бўлмаслиги керак.Шунинг учун бозор ҳудудидаги ҳамма кийим-кечак дўконлари ёпилди. Уларга шаҳарнинг бошқа жойидан ёки “Дўстлик” бозоридан дўконлар таклиф этиляпти, - деди Чорсу бозорининг исми сир қолиши шарти билан Озодликка гапирган мулозими.\nЁпилган дўконлар ўрнида нима бўлади?\nОзодлик бу саволга Чорсу деҳқон бозори маъмуриятидан ҳам, Наманган шаҳар ҳокимлигининг Иқтисодиёт котибиятидан ҳам жавоб ололмади.\nҲокимликнинг Иқтисодиёт котибияти мулозими бир соатда қайта телефон қилишимизни сўради, лекин қайта қилинган қўнғироқларга мулозим жавоб бермади.\n18 июл куни Чорсу бозорида ёймачилар савдо-сотиқ қилишга қўйилмаганига норозилик билдириб чиққани ҳақда Озодлик хабар берган эди.\nНаманган шаҳри Чорсу деҳқон бозоридаги ёймачилар билан милиция ходимлари ўртасида юз берган тортишув акс этган видеода аёлларнинг милиция ходимлари ва ҳокимлик мулозимлари билан тортишуви ва шовқин-сурон билан тунука деворни бузиб ташлагани кўринади.\nНаманган деҳқон бозоридаги ёймачи аёлларнинг бозордан қувилишига қарши норозилиги\nТунука деворни бузишда иштирок этгани учун милиция томонидан ушланган ва жаримага тортилган аёллардан бири воқеа тафсилотини Озодликка гапириб берганди.\n- Бу ерда шунчалик қўпол муносабат қилишяптики, чеки йўқ. Огоҳлантириш йўқ, бир кунда келиб йиғиштиринглар, деяпти. Улуғбек деган ҳоким муовини келиб, нарсаларимизни отиб юбордилар, ўзимизни тепиб ташладилар. Девор тунука йиқилиб кетганидан сўнг, мени камерага тушгансан деб туриб, уйимдан милиса олиб кетди ва кечаси соат биргача 3-сонли милисахонада ушлаб ўтирди, кейин қўйворишди. Жума куни эса сайёр суд қилиб, қарийб 800 минг сўм жарима қилишди, - дейди аёллардан бири.\nЎзбекистонда бозорлардаги расталардан ташқарида, йўлларда савдо қиладиган кичик савдогарларни маҳаллий ҳокимлик ва солиқ инспекцияси ходимлари мунтазам таъқиб қилиб келади.\nЎзбекистоннинг бошқа вилоят ва туман марказларида бозорларнинг бузилиши, ёймачиларнинг тирикчилик манбаидан жудо қилиниши уларнинг кескин норозилиги манзарасида кечади.\nЎзбекистон Президентининг 2017 йил 27 мартдаги 2853-сонли қарорга мувофиқ мамлакатда бозорлар реконструкция қилинмоқда.\nЎзбекистоннинг бошқа ўнлаб шаҳарлари бозорларидаги дўконларнинг ёпилиши ёки бузилиши савдогарларнинг норозилигига сабаб бўлган.


БАА ҳукумати Жабал Ҳафит тоғини чиқиндилардан қутқариш операциясини бошлади\n16:56 / 23.02.2016\nАмирлик пойтахти Абу-Даби раҳбарлари мамлакат тимсолларидан бири бўлган Жабал Ҳафит тоғини чиқинди ва графитдан тозалаш операцияси бошланганини эълон қилишди.\nКоммунал хизматлар қояларни ювишади ва тоғ тепаликларини одамлардан қолган чиқиндилардан тозалашади. Полиция эса тозаликни назорат қилади ва қоидани бузганларни жаримага тортади, хабар беради ТАСС.\nАмирликнинг очиқ осмон остидаги ёдгорлиги кўринишига дахл қилувчи ҳар қандай қоидабузарлик 300 доллар миқдоридаги жарима билан жазоланади. Қоидани такроран бузганлар эса давлатга 600 доллар жарима тўлайдилар ёки қамоқ жазосига тортиладилар.\nТоққа ҳар қандай сурат чизиш ёки ифлослантириш БАА қонунчилигини бузиш ҳисобланади.\nЖабал Ҳафит тоғи аллақачон атрофдаги қояларга ўзидан хотира қолдиришни истайдиган кўча рассомлари ва Амирлик ёшларининг зиёратгоҳига айланган. БАА аҳолиси тоғда дам олишни ёқтиришади, табиийки, ўзларидан чиқинди қолдиришади, оммавий хожатхоналарнинг йўқлиги эса ифлослик даражасини янада оширади. Қолаверса, Амирлик тимсолларининг бирига олиб борувчи тоғ йўли кўплаб одамларнинг ўлимига сабаб бўлган автомобил ҳалокатлари туфайли ёмон маънода шуҳрат қозонган.\nЖабал Ҳафит тоғи денгиз сатҳидан 1240 метр баландликда жойлашган ва Абу-Даби саҳросидаги энг баланд нуқта ҳисобланади. Тоғ мамлакатнинг энг диққатга сазовор жойларидан бири ва чет эллик саёҳатчилар ўртасида машҳур.


Telegram’нинг заиф жойи топилди: Эҳтиёт бўлинг, бегоналар аккаунтларни бузиб кириши мумкин – ВОҲА\n05.12.2019 Voha gazetasi\n“Жабрланганларнинг қурилмаларида авторизациянинг ягона омили SMS бўлган”, – дея қайд этиб ўтишган мутахассислар.\n“Назарий жиҳатдан бундай ҳужумлар махсус техник воситалардан ноқонуний фойдаланиш ёки уяли алоқа оператори берган инсайдерлик маълумотлари асосида амалга оширилади”, – дея фикр билдирди Group-IB. Уларнинг маълумотларига кўра, интернетнинг қоронғу нуқталари(даркнет)да бўлиб ўтадиган хакерлик форумларида турли мессенжерлар, шу жумладан, Telegram’ни ҳам бузиб кириш хизматлари таклиф этилган янги эълонлар бериб борилмоқда.\n“Telegram’га иложи борича тезроқ калит сўз(пароль) кўринишидаги қўшимча факторни ўрнатишни тавсия этаман, ҳар бир киши SMS’дан ташқари буни ҳам қилиб қўйиши муҳимдир”, – дейди Group-IB раҳбари ўринбосари Сергей Никитин.\nБугун республиканинг айрим ҳудудлари электр ўчишидан огоҳлантирилди


Хоразм вилояти пахтакорлари 258 минг 200 тоннадан ортиқ улкан хирмон бунёд этишди. » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Медиа » Янгиликлар » Хоразм вилояти пахтакорлари 258 минг 200 тоннадан ортиқ улкан хирмон бунёд этишди.\nХоразм вилояти пахтакорлари 258 минг 200 тоннадан ортиқ улкан хирмон бунёд этишди.\nПрезидентимизнинг ташаббуси билан пахтачиликда кластер тизими жорий этилгани бугун ўз самарасини бермоқда. Вилоятнинг 11 та туманларида пахта-тўқимачилик кластерлари томонидан мўл ҳосил етиштирилгани ҳам буни яққол кўрсатиб турибди.\nЖорий йилда 1 538 та фермер хўжаликлари ва қишлоқ хўжалиги корхоналари томонидан 82 минг гектардан зиёд майдонда ғўзанинг “Хоразм-150”, “Хоразм-127”, “Султон”, “Бухоро-102”, “С-8294” навлари экилиб, агротехник қоидалар асосида парваришланди. Пахтани қисқа муддатларда сифатли қилиб териб олиш, теримга фермер хўжалиги аъзоларини ва 107 минг нафардан ортиқ иш билан банд бўлмаган уюшмаган аҳолини ихтиёрий жалб этиш бўйича барча зарурий чоралар кўрилди.


ЎзА - Бошпанасиз қолган фуқарога уй қуриб берилмоқда\nБошпанасиз қолган фуқарога уй қуриб берилмоқда\nЯқинда ижтимоий тармоқларда тарқалган Олтиариқ туманидаги “Оқ бўйра” маҳалла фуқаролар йиғинида яшовчи, 2-гуруҳ ногирони Ҳабибулло Тошбоевнинг видеомурожаати кенг муҳокамага сабаб бўлди. Суд қарори асосида МИБ у қуриб яшаётган бир хонали уйни бузгани, оиласи ва икки нафар фарзанди билан жойсиз қолгани баён қилинганди. Вилоят ҳокимлиги мазкур мурожаат бўйича ўз муносабатини билдирган.\nЭҳтиёжманд ва ижтимоий ҳимояга муҳтож оилаларга кўмак кўрсатиш эзгу амаллардан саналади. Айни кунларда Ҳ. Тошбоевнинг саккиз сотих ер майдони бўлган ҳовлисида ҳашар йўли билан икки хонали уй қурилиши жадал олиб борилмоқда. Бу ҳақда вилоят ҳокимлиги ахборот хизмати хабар бермоқда.\n“Мурожаатим давлатимиз раҳбариятига етиб боради, деб ўйламагандим. Мана қишга қолмай бизга уй қуриб беришмоқда. Президентимга раҳмат“, дейди Ҳабибулло Тошбоев.\nУй қурилишида юзга яқин ҳашарчи усталар беминнат иштирок этмоқда. Биров девор кўтарса, бошқаси том ёпишда ёрдам бермоқда. Яна бири кўчадан электр сими тортса, бошқаси эшик ўрнатиб хона шифтини ўрнатмоқда.\nМ. Сулаймонов, ЎзА мухбири


Фарзанд тарбияси борасида яна мулоҳаза | FargonaZiyo.uz\nАсосий/"Маърифий ислом"/Фарзанд тарбияси борасида яна мулоҳаза\nФарзанд тарбияси борасида яна мулоҳаза\nМаълумки, ҳар бир ота-она ўз фарзандини соғлом ва баркамол ва айни пайтда бахтли бўлишини истайди ҳамда шу йўлда узлуксиз ҳаракат қилади. Жондан азиз фарзандни вояга етказиш, унинг ҳаётда муносиб ўрин эгаллашига эришиш барча ота-оналарнинг энг улуғ ва энг муқаддас орзуси экани ҳаммамизга яхши аёндир.\nДинимиз таълимотларида фарзанд ҳаётимиз мазмуни ва зийнати эканлиги, унинг тарбияси ва уни соғлом ҳамда баркамол бўлиб вояга етиши борасида жуда кўп йўл-йўриқлар, тавсия ва маслаҳатлар мавжуд.\nШуни унутмаслик керакки, бола энг аввало мустаҳкам ва аҳил оилада камол топади. Одамийлик, меҳр-оқибат, катталарга ҳурмат, кичикларга иззат, дину диёнатига ихлос ва садоқатли бўлиш каби олийжаноб фазилатлар айнан ушбу масканда шаклланади. Муқаддас динимиз таълимотларида бола тарбияси бола таваллуд топишидан олдин ҳам, кейин ҳам аҳамият ва парваришга муҳтожлиги, айниқса, она сути билан озиқланиши қанчалик муҳимлиги алоҳида таъкидланган. Бу хусусда Пайғамбар Муҳаммад соллаллоҳу алайҳи васаллам: “Болаларингизга одоб беринглар ва одобларини чиройли қилингар”, деб марҳамат қилганлар (Имом Муслим ривояти).\nБола қалбига ёшлигиданоқ имон, эътиқод уруғларини сепиш лозим. Чунки иймони, диёнати, виждони бўлмаган бола жоҳил, нодон, ёвуз, жамият ва эл манфаатларини назар-писанд қилмайдиган худбин кимса бўлиб ўсади.\nТарбия ҳақида Имом Ғаззолий бундай деганлар: “Бола ота-она қўлида бир омонатдир. Қалби турли нақш ва расмлардан пок, нима нақш солинса, қабул қилади, нимага мойил қилинса, мойил бўлаверади. Агар яхшиликка ундалса ва ўргатилса, унинг устида ўсаверади, дунё ва охиратда саодатли бўлади, ота-онаси ҳамда одоб, таълим-тарбия берганлар барчаси савобига шерик бўлишади. Агар ёмонликка ундалса ва ҳайвон каби бўш қўйилса, ёмонликка учрайди, ҳалок бўлади ва унга қараб турган киши зиммасига гуноҳкорлик тушади”.\nДемак, киши ўғил-қизини кичик ёшдан тарбиялаб, одоб бермоғи керак. Бола маълум ёшга етгач, унга баъзи нарсаларни қабул қилдириш қийин кечади. Болаларни камситмаслик, уларнинг одоблиларини ибрат ўлароқ мисол қилиб келтириш, катталарнинг бола олдида ўзларини яхши, одобли тутишлари, сўкинмасликлари ва урушмасликлари жуда муҳимдир. Ота-она ўзлари одобсиз бўлишса, болаларини одобли қиламан деб уринишлари асло самара бермайди. “Кишининг дини дўстининг дини кабидир” ҳадисига мувофиқ, боланинг улфат ва дўстлари ким эканига алоҳида эътибор қаратиш керак.\nСўзлашув тарбияси ҳам бола камолотида муҳим ўрин тутади. Одатда, ўғил-қизлар бир ярим-икки ёшдан гапира бошлашади. Уларга кичиклигидан сўзларни тўғри талаффуз қилишни, фасоҳатли гапиришни, катталарга мурожаат қилиш одобларини ўргатиш, сўкишиш ва беҳаё сўзларни ишлатишнинг ёмонлигини тушунтириш лозим.\nОилаларнинг ўзаро аҳиллиги, ота-она, эр-хотин ўртасидаги соғлом муҳит, соғлом бола тарбиясида муҳим аҳамият касб этишини унутмаслик керак. Айниқса, қиз болаларни тарбияси, уларга турмуш, оила масъулиятини ҳис қилдириш, келажакда миллат буюкларини тарбия қилувчи мураббиялар бўлиб етишига эътибор қаратиш лозим. Шунингдек, ота-оналар ўзлари ман қилинган ишлардан қайтишлик билан фарзандларини гуноҳ ишлардан қайтариб, уларга ибрат ва намуна бўлишлари лозим.\nФарзандларнинг муносиб тарбияли бўлишида ота-оналарнинг фарзанд ҳаққига қиладиган дуонинг ўрни ҳам беқиёсдир. Чунки ота-онанинг фарзанди ҳаққига қилган дуоси мустажобдир. Ушбу ҳақиқатни ҳам ҳар бир ота-она яхши англаши керак.\nМарғилон шаҳар «Робия ҳожи она» масжид имом-хатиби\n“Вақф” фонди ижтимоий тармоқлардаги хабарларга муносабат билдирди\nҲИЗБУТ-ТАҲРИРНИНГ АЙРИМ АМАЛИЙ ВА АҚИДАВИЙ БУЗУҚ ҚАРАШЛАРИ